Ψήφισμα του Ευρωπαϊκού Κοινοβουλίου

της 10ης Μαΐου 2011

το οποίο περιέχει τις παρατηρήσεις που αποτελούν αναπόσπαστο τμήμα της απόφασης σχετικά με την απαλλαγή όσον αφορά την εκτέλεση του γενικού προϋπολογισμού της Ευρωπαϊκής Ένωσης για το οικονομικό έτος 2009, τμήμα I — Ευρωπαϊκό Κοινοβούλιο

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,

έχοντας υπόψη τον γενικό προϋπολογισμό της Ευρωπαϊκής Ένωσης για το οικονομικό έτος 2009 [1],

έχοντας υπόψη τους οριστικούς ετήσιους λογαριασμούς της Ευρωπαϊκής Ένωσης για το οικονομικό έτος 2009 [SEC(2010) 963 — C7-0212/2010] [2],

έχοντας υπόψη την έκθεση δημοσιονομικής και χρηματοοικονομικής διαχείρισης — οικονομικό έτος 2009, τμήμα I — Ευρωπαϊκό Κοινοβούλιο [3],

έχοντας υπόψη την ετήσια έκθεση του εσωτερικού του ελεγκτή για το 2009,

έχοντας υπόψη την ετήσια έκθεση του Ελεγκτικού Συνεδρίου σχετικά με την εκτέλεση του προϋπολογισμού για το οικονομικό έτος 2009, συνοδευόμενη από τις απαντήσεις των θεσμικών οργάνων [4],

έχοντας υπόψη τη δήλωση αξιοπιστίας η οποία βεβαιώνει την ακρίβεια των λογαριασμών και τη νομιμότητα και κανονικότητα των σχετικών πράξεων, που παρέχεται από το Ελεγκτικό Συνέδριο σύμφωνα με το άρθρο 287 της συνθήκης για τη λειτουργία της Ευρωπαϊκής Ένωσης [5],

έχοντας υπόψη το άρθρο 272 παράγραφος 10, το άρθρο 275 της συνθήκης ΕΚ, το άρθρο 314 παράγραφος 10 και το άρθρο 318 της συνθήκης για τη λειτουργία της Ευρωπαϊκής Ένωσης και το άρθρο 179α της συνθήκης Ευρατόμ,

έχοντας υπόψη τον κανονισμό (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στον γενικό προϋπολογισμό των Ευρωπαϊκών Κοινοτήτων [6] (εφεξής δημοσιονομικός κανονισμός), και ιδίως τα άρθρα 145, 146 και 147,

έχοντας υπόψη το άρθρο 13 των εσωτερικών διατάξεων για την εκτέλεση του προϋπολογισμού του Ευρωπαϊκού Κοινοβουλίου [7],

έχοντας υπόψη το άρθρο 147 παράγραφος 1 του δημοσιονομικού κανονισμού σύμφωνα με το οποίο τα θεσμικά όργανα λαμβάνουν όλα τα απαραίτητα μέτρα για να δώσουν συνέχεια στις παρατηρήσεις που συνοδεύουν την απόφαση του Ευρωπαϊκού Κοινοβουλίου περί απαλλαγής,

έχοντας υπόψη το ψήφισμά του της 10ης Απριλίου 2008 σχετικά με τις κατευθυντήριες γραμμές για τη διαδικασία του προϋπολογισμού του 2009 — Τμήματα I, II, IV, V, VI, VII, VIII και ΙΧ [8],

έχοντας υπόψη το ψήφισμά του της 20ής Μαΐου 2008 σχετικά με την κατάσταση προβλέψεων των εσόδων και δαπανών του Ευρωπαϊκού Κοινοβουλίου για το οικονομικό έτος 2009 [9],

έχοντας υπόψη το άρθρο 77 και το άρθρο 80 παράγραφος 3 και το παράρτημα VI του Κανονισμού του,

έχοντας υπόψη την έκθεση της Επιτροπής Ελέγχου του Προϋπολογισμού (A7-0094/2011),

Α. λαμβάνοντας υπόψη ότι σύμφωνα με τον λογιστικό έλεγχο που διενήργησε το Ελεγκτικό Συνέδριο όσον αφορά τις διοικητικές δαπάνες του 2009, τα συστήματα εποπτείας και ελέγχου που απαιτεί ο δημοσιονομικός κανονισμός λειτούργησαν ικανοποιητικά στο σύνολο των οργάνων και ότι δεν διαπιστώθηκαν ουσιώδη σφάλματα στις ελεγχθείσες πράξεις [10],

Β. λαμβάνοντας υπόψη ότι ο γενικός γραμματέας επιβεβαίωσε στις 2 Ιουλίου 2010 πως είναι ευλόγως πεπεισμένος ότι ο προϋπολογισμός του Κοινοβουλίου εκτελέστηκε σύμφωνα με τις αρχές της χρηστής δημοσιονομικής διαχείρισης και ότι το ισχύον πλαίσιο ελέγχου παρέχει τις απαραίτητες εγγυήσεις όσον αφορά τη νομιμότητα και κανονικότητα των υποκείμενων πράξεων,

Οι κύριες αλλαγές στη διαχείριση του προϋπολογισμού του Κοινοβουλίου το 2009

1. αναγνωρίζει ότι η σημερινή οικονομική κατάσταση επιτάσσει να βρει το Κοινοβούλιο, μαζί με όλα τα θεσμικά όργανα της Ένωσης, τους πιο αποδοτικούς οικονομικά τρόπους χρησιμοποίησης των οικονομικών και ανθρώπινων πόρων, συμπεριλαμβανομένων πιθανών εξοικονομήσεων, καθώς και ηλεκτρονικά εργαλεία και μεθόδους, για να παρέχει αποτελεσματικές υπηρεσίες·

2. ζητεί τη μακροπρόθεσμη αναθεώρηση του προϋπολογισμού του Κοινοβουλίου· ζητεί να εντοπιστούν μελλοντικές πιθανές εξοικονομήσεις προκειμένου να περιοριστεί το κόστος και να δημιουργηθούν πόροι για τη μακροπρόθεσμη λειτουργία του Κοινοβουλίου ως σκέλους της νομοθετικής αρχής·

3. υπενθυμίζει ότι στο ψήφισμά του της 5ης Μαΐου 2010 [11], σχετικά με τη χορήγηση απαλλαγής στο Κοινοβούλιο για το οικονομικό έτος 2008, εκφράζει την αποδοκιμασία του για τον μεγάλο αριθμό (88 από 452) και το υψηλό ποσοστό εκκρεμών δράσεων που διαπιστώθηκαν κατά τον οικονομικό έλεγχο που διεξήγαγε ο εσωτερικός ελεγκτής στο πλαίσιο του εσωτερικού ελέγχου· σημειώνει με ικανοποίηση τις απαντήσεις του γενικού γραμματέα στο ερωτηματολόγιο σχετικά με την απαλλαγή από τις οποίες συνάγεται ότι, κατά την άποψη των γενικών διευθυντών, σημειώθηκε σημαντική πρόοδος στην υλοποίηση των δράσεων που ανέλαβαν: οι Γενικοί Διευθυντές θεωρούν ότι έως το τέλος του 2010 είχαν υλοποιηθεί πλήρως 51 δράσεις (μεταξύ των οποίων και οι 4 κρίσιμες δράσεις), 31 είχαν υλοποιηθεί εν μέρει και 6 εκκρεμούσαν κατά το μεγαλύτερο μέρος τους· ζητεί εντούτοις να συμπεριληφθούν στην προσεχή ετήσια έκθεση η αξιολόγηση και η επικύρωση των ανωτέρω αυτοαξιολογήσεων που θα πραγματοποιήσει ο εσωτερικός ελεγκτής· ζητεί επίσης από τον γενικό γραμματέα του να αναφέρει ανά εξάμηνο στην Επιτροπή Ελέγχου του Προϋπολογισμού όλες τις εκκρεμείς δράσεις·

4. υπενθυμίζει ότι τούτο αφορά πρωτίστως την ΓΔ ITEC, η οποία έχει 22 εκκρεμείς δράσεις· σημειώνει με ικανοποίηση ότι, σύμφωνα με τον εσωτερικό ελεγκτή, η Διεύθυνση Τεχνολογίας της Πληροφορίας της ΓΔ ITEC έχει υλοποιήσει 19 από τις 22 εκκρεμείς δράσεις και, παράλληλα, έχει σημειώσει σημαντική πρόοδο στην ανάπτυξη του ελεγκτικού της πλαισίου· παροτρύνει όλες τις ενδιαφερόμενες Γενικές Διευθύνσεις να συνεχίσουν τις προσπάθειές τους για βελτίωση των διαδικασιών διαχείρισης και ελέγχου· καλεί τον εσωτερικό ελεγκτή να θέσει αυστηρότερα χρονοδιαγράμματα για τις υπό υλοποίηση δράσεις·

5. επισημαίνει ότι το 2009 ήταν το πρώτο έτος εφαρμογής του Καθεστώτος των βουλευτών του Ευρωπαϊκού Κοινοβουλίου και του Καθεστώτος των διαπιστευμένων κοινοβουλευτικών βοηθών· διαπιστώνει ορισμένα αρχικά προβλήματα όσον αφορά τα μέτρα εφαρμογής για το καθεστώς των βοηθών, εκφράζει ωστόσο την ικανοποίησή του για το γεγονός ότι η προσωρινή ομάδα αξιολόγησης που συστάθηκε στο Προεδρείο με αντικείμενο τα καθεστώτα των βουλευτών και των βοηθών πρότεινε τροποποιήσεις των μέτρων εφαρμογής του καθεστώτος των βουλευτών όσον αφορά: i) τα ταξίδια των βουλευτών, ii) την ασφάλιση των βουλευτών κατά των κινδύνων ασθενείας και την επιστροφή των ιατρικών εξόδων, iii) τα ταξίδια των βοηθών στο πλαίσιο αποστολών, iv) τη διάρκεια και την ανανέωση των συμβάσεων των βοηθών, v) την επαγγελματική κατάρτιση των βοηθών, και vi) τους κανόνες σχετικά με τους ασκούμενους των βουλευτών καθώς και άλλες τροποποιήσεις στο καθεστώς των βοηθών, ιδιαίτερα σχετικά με i) τη χρήση της κοινοβουλευτικής επικουρίας και των αποζημιώσεων γενικών εξόδων, ii) τους εντολοδόχους πληρωμών, και iii) την αναθεώρηση της διαδικασίας ενστάσεων και προσφυγών για τους βουλευτές· τονίζει ότι οι τροποποιήσεις αυτές πρέπει να τεθούν σε εφαρμογή το αργότερο έως τις 30 Νοεμβρίου 2011·

6. επισημαίνει ότι οι ισχύοντες κανόνες που διέπουν την καταβολή της αποζημίωσης γενικών εξόδων και ορίζουν ότι τα χρήματα καταβάλλονται σε προσωπικό λογαριασμό του βουλευτή αλλά δεν απαιτούν απόδειξη δαπανών έχουν ως αποτέλεσμα τον διαχωρισμό των βουλευτών σε αυτούς που δίνουν πλήρη λογαριασμό για τις δαπάνες και δημοσιοποιούν τις σχετικές λεπτομέρειες και σε εκείνους που δεν ακολουθούν παρόμοιες διαφανείς διαδικασίες και άρα κινδυνεύουν να κατηγορηθούν ότι χρησιμοποιούν μέρος του επιδόματος αυτού για να συμπληρώνουν το προσωπικό τους εισόδημα· καλεί τον γενικό γραμματέα να προτείνει ρυθμίσεις που διασφαλίζουν ότι οι αποζημιώσεις γενικών εξόδων δαπανώνται σε κάθε περίπτωση κατά τρόπο διαφανή και ότι χρησιμοποιούνται για τον σκοπό για τον οποίο προορίζονται·

7. σημειώνει τη σημαντική αύξηση του φόρτου εργασίας της διοίκησης, η οποία οφείλεται στην έναρξη ισχύος των νέων καθεστώτων· σημειώνει με ανησυχία το γεγονός ότι η διαδικασία για τις αποστολές διαπιστευμένων βοηθών εκτός των τριών τόπων εργασίας έχει γίνει πιο περίπλοκη και θεωρεί ότι, παρά τη σημαντική αύξηση του προσωπικού, εξακολουθεί να είναι ανεπαρκής ο αριθμός των υπαλλήλων που βρίσκονται στην υπηρεσία των βουλευτών και σε υπηρεσίες που ασχολούνται με τους βοηθούς· ζητεί, συνεπώς, από τη Διοίκηση να ανακατανείμει το πρόσθετο προσωπικό προκειμένου να αντιμετωπιστεί ο αυξημένος φόρτος εργασίας· ζητεί, επιπλέον, να διεξαχθεί ολοκληρωμένη αξιολόγηση των αλλαγών στο προσωπικό και της εξέλιξης των δαπανών σε όλους τους συναφείς τομείς, η οποία πρέπει να εκπονηθεί και να διαβιβαστεί στις αρμόδιες επιτροπές του έως τις 30 Σεπτεμβρίου 2011, αξιολόγηση η οποία θα περιγράφει την αποκομισθείσα πείρα από την εφαρμογή των δύο καθεστώτων μετά το πρώτο έτος πλήρους εφαρμογής τους και η οποία θα συνοδεύεται από σχέδιο δράσης και αποτίμηση του δημοσιονομικού αντικτύπου στον προϋπολογισμό του Ευρωπαϊκού Κοινοβουλίου, συμπεριλαμβανομένων οποιωνδήποτε προβλέψεων για ενδεχόμενους πρόσθετους χώρους γραφείων·

8. επισημαίνει με ικανοποίηση τις βελτιώσεις που σημειώθηκαν στη διαχείριση των υπηρεσιών του Κοινοβουλίου· εκφράζει την ικανοποίησή του ιδίως για τις αποφάσεις του Προεδρείου, της 1ης Απριλίου 2009, σχετικά με την από 1ης Ιανουαρίου 2010 αναδιάρθρωση της Γενικής Διεύθυνσης Προσωπικού, και σχετικά με την αναδιάρθρωση και ενίσχυση της Γενικής Διεύθυνσης Υποδομών και Υλικοτεχνικής Υποστήριξης, προκειμένου να μπορέσει η τελευταία να αρχίσει αμέσως να εργάζεται για τη βελτίωση της συντήρησης των κτιρίων του Ευρωπαϊκού Κοινοβουλίου·

9. σημειώνει την έγκριση από το Προεδρείο, στις 24 Μαρτίου 2010, της εδώ και καιρό αναμενόμενης μεσοπρόθεσμης στρατηγικής στους τομείς της ΤΠ και των κτιρίων· αναμένει ότι η κτιριακή στρατηγική θα αποτελέσει αντικείμενο βελτιωμένης διοργανικής συνεργασίας και ότι θα ζητείται σε τακτά χρονικά διαστήματα η γνώμη των οργανώσεων κατοίκων της περιοχής·

10. σημειώνει ιδίως τη μεσοπρόθεσμη και μακροπρόθεσμη πολιτική περί ακινήτων (κτιριακή στρατηγική) που λαμβάνει υπόψη τις αυξημένες αρμοδιότητες που επωμίζεται το Κοινοβούλιο με τη συνθήκη της Λισαβόνας, τους κανόνες για τη διάθεση των χώρων, την ανάγκη στέγασης ορισμένων εξωτερικών συνεργατών και την ανάγκη συντήρησης/ανακαίνισης των κτιρίων· ζητεί, επιπλέον, λεπτομερή έκθεση για τις μελλοντικές κτιριακές ανάγκες και για τις δυνατότητες που υπάρχουν ως προς την προέλευση της χρηματοδότησης· ζητεί ακόμη από τον γενικό γραμματέα να διεξαγάγει διαπραγματεύσεις με τις βελγικές αρχές με στόχο τη μείωση του επιπλέον ποσοστού (33 %) που καλείται να καταβάλει το Κοινοβούλιο όταν αγοράζει κτίρια "κρατικής ιδιοκτησίας"·

11. σημειώνει με ικανοποίηση τις βελτιώσεις όσον αφορά τη διαχείριση των τεχνολογιών της πληροφορίας και των επικοινωνιών (ΤΠΕ) από το Κοινοβούλιο, τη σχεδιαζόμενη γενίκευση της χρήσης λογισμικού ανοικτής πηγής καθώς και το γεγονός ότι η επιτακτική ανάπτυξη συστημάτων ΤΠ για την υποστήριξη της διαδικασίας προμηθειών και τη διαχείριση των συμβάσεων έχει αναγνωριστεί στη στρατηγική ΤΠΕ που υιοθετήθηκε πρόσφατα, όπως και η ανάγκη για:

- σαφείς προδιαγραφές κατά την έναρξη των έργων,

- ολοκληρωμένο σύστημα διαχείρισης πληροφοριών,

- αποφυγή της υπέρμετρης εξωτερικής ανάθεσης υπηρεσιών ΤΠΕ,

- σαφέστερο διαχωρισμό καθηκόντων στους τομείς της ανάπτυξης και της συντήρησης, και

- διάθεση πρόσθετων πόρων στη ΓΔ ITEC, για αυστηρότερο έλεγχο των έργων·

12. ζητεί να αποσταλούν σε όλα τα Μέλη του Ευρωπαϊκού Κοινοβουλίου αντίγραφα των κομβικών πολιτικών που ενέκρινε το Προεδρείο κατά τη διάρκεια της τρέχουσας κοινοβουλευτικής θητείας, όπως, επί παραδείγματι:

- η στρατηγική ακινήτων,

- η στρατηγική στον τομέα της ΤΠΕ,

- το σχέδιο δράσης για τις επικοινωνίες·

και να αποστέλλονται σε αυτούς τέτοια έγγραφα και στο μέλλον·

13. καλεί το Προεδρείο να αποστείλει σχέδια εγγράφων σχετικά με τα κομβικά θέματα κοινού ενδιαφέροντος σε όλα τα μέλη του Ευρωπαϊκού Κοινοβουλίου, προκειμένου να διευκολυνθεί η συζήτηση εντός των πολιτικών ομάδων πριν από τη λήψη τελικής απόφασης·

Οι κυριότερες από τις εναπομένουσες προκλήσεις

Ασφάλεια

14. καταδικάζει την τρίτη κατά σειρά ληστεία που έλαβε χώρα εντός των θεωρούμενων ως ασφαλών εγκαταστάσεων του Κοινοβουλίου· εκφράζει την έντονη αποδοκιμασία του για τις προφανείς ελλείψεις στην ασφάλεια του Κοινοβουλίου· ζητεί από τη διοίκησή του να μεταθέσει το υπεύθυνο διευθυντικό στέλεχος σε άλλη θέση·

15. εκπλήσσεται με το γεγονός ότι στις υπηρεσίες ασφαλείας του Κοινοβουλίου απασχολούνται περίπου 900 άτομα, εκ των οποίων οι περισσότεροι αποτελούν εξωτερικό προσωπικό με σύμβαση, και επισημαίνει τη διαρκή αύξηση του συνολικού κόστους ασφάλειας (περίπου 43000000 ευρώ το 2009)· ζητεί, υπό το φως των πρόσφατων περιστατικών ασφαλείας, την αναδιάρθρωση της λειτουργίας των υπηρεσιών αυτών προκειμένου να αυξηθεί η αποτελεσματικότητά τους· συνιστά μετ’ επιτάσεως να ανατεθούν σε διαφορετική εταιρεία και όχι στην παρούσα οι δύο μείζονες συμβάσεις υπηρεσιών ασφαλείας, για προσωπικό και εξοπλισμό·

16. εκφράζει, στο πλαίσιο αυτό, την ικανοποίησή του για την ίδρυση, από 1ης Ιανουαρίου 2010, νέας διεύθυνσης ασφαλείας, και ζητεί από την εν λόγω νεοσυσταθείσα διεύθυνση να διεξαγάγει εμπεριστατωμένη επανεξέταση της πολιτικής του Κοινοβουλίου στον τομέα της ασφάλειας και να επεξεργαστεί προτάσεις για την υιοθέτηση λύσεων ασφαλείας περισσότερο προσανατολισμένων στην τεχνολογία και περισσότερο οικονομικών από το Κοινοβούλιο, ώστε να υπάρξει σημαντική εξοικονόμηση σε προσωπικό· εκφράζει την επιθυμία να τηρείται ενήμερο για την πραγματοποιούμενη πρόοδο·

17. θεωρεί ότι η νέα πολιτική ασφαλείας οφείλει να αποσκοπεί στην εξισορρόπηση, με οικονομικά αποδοτικό τρόπο, του εσωτερικού και του εξωτερικού προσωπικού, και στον συμβιβασμό των αναγκών ασφαλείας με τις απαιτήσεις για εύκολη πρόσβαση και ανοικτό χαρακτήρα, προκειμένου να μπορέσει το Κοινοβούλιο να παραμείνει, στο μέτρο του δυνατού, ένα ανοικτό και προσιτό θεσμικό όργανο· υπογραμμίζει ότι η επέκταση της βιντεοπαρακολούθησης δεν συνιστά επιθυμητή λύση·

18. επισημαίνει ότι ένα από τα αδύνατα σημεία της ασφάλειας του Κοινοβουλίου σήμερα οφείλεται στο γεγονός ότι οι βουλευτές μπορούν να εισέρχονται στα κτίρια και να εξέρχονται από αυτά χωρίς να υποβάλουν την κάρτα τους σε ηλεκτρονικό έλεγχο· πιστεύει ότι πρέπει να καταστεί υποχρεωτικό για τους βουλευτές να επιδεικνύουν την κάρτα τους κατά την είσοδο και την έξοδο από τους χώρους του Κοινοβουλίου·

19. επισημαίνει ότι οι ρυθμίσεις για την είσοδο των επισκεπτών των βουλευτών με τις απαιτούμενες υπογραφές είναι χρονοβόρες και περίπλοκες σε σχέση με εκείνες που εφαρμόζονται στην Ευρωπαϊκή Επιτροπή και σε πολλά εθνικά κοινοβούλια όπου η ασφάλεια είναι εξίσου σημαντική· παρατηρεί ότι τούτο έχει ως αποτέλεσμα αναίτιες καθυστερήσεις και ενόχληση των επισκεπτών, των βουλευτών και των βοηθών τους· καλεί τον γενικό γραμματέα να μελετήσει τις πρακτικές που εφαρμόζονται σε άλλα κοινοβούλια και, εν συνεχεία, να προτείνει την υιοθέτηση πρακτικών αποδεδειγμένης αποτελεσματικότητας·

20. υπογραμμίζει την ανάγκη να υπάρξει μια σαφής στρατηγική ασφαλείας που να προσφέρει ευφυή, σύγχρονη και τεχνολογικά εξελιγμένη υπηρεσία ασφάλειας, ενδεχομένως με τα ακόλουθα στοιχεία:

i) ηλεκτρονική υπογραφή για τους βουλευτές (αντί του τρέχοντος, απηρχαιωμένου και δαπανηρού συστήματος με τις ιδιόχειρες υπογραφές και τη χειρόγραφη καταγραφή των στοιχείων από υπαλλήλους), με παράλληλη διασφάλιση ότι το νέο σύστημα δεν αφήνει περιθώρια καταστρατήγησής του· καλεί ως εκ τούτου τον γενικό γραμματέα να υποβάλει έως τις 30 Σεπτεμβρίου 2011 διάφορες προτάσεις για ένα αποτελεσματικότερο σύστημα υπογραφών, με πρόβλεψη ενδεχομένως για ώρες λειτουργίας ειδικά για υπογραφές·

ii) τεχνικές λύσεις που επιτρέπουν στο προσωπικό ασφαλείας να αντιμετωπίζει με αποτελεσματικότητα καταστάσεις έκτακτης ανάγκης διότι θέτουν στη διάθεσή του αξιόπιστα δεδομένα για τον αριθμό και την ταυτότητα των ανθρώπων που βρίσκονται εντός των εγκαταστάσεων του Κοινοβουλίου·

iii) εκσυγχρονισμένο σχέδιο διαχείρισης έκτακτων καταστάσεων·

iv) εσωτερικό σύστημα διαπίστευσης των επισκεπτών, ώστε να παρέχεται καλύτερη και συνεκτικότερη υπηρεσία·

21. παρατηρεί ότι στους τρεις τόπους εργασίας του Κοινοβουλίου έχουν εγκατασταθεί πολλές βιντεοκάμερες [12]· ζητεί από τον γενικό γραμματέα να υποβάλει στην Επιτροπή Προϋπολογισμών έως τις 30 Ιουνίου 2011 λεπτομερείς πληροφορίες σχετικά με τα εξής ερωτήματα:

i) πώς χρησιμοποιούνται οι βιντεοσκοπήσεις·

ii) με ποιο τρόπο αποθηκεύονται και για πόσον καιρό διατηρούνται οι εγγραφές·

iii) ποιος έχει πρόσβαση στις εγγραφές· και

iv) κατά πόσο οι πολλές κάμερες και η βιντεοπαρακολούθηση έχουν συμβάλει στην πρόληψη, στον εντοπισμό ή στη διαλεύκανση κλοπών ή, γενικά, με ποιο τρόπο έχουν συμβάλει στην αύξηση του επιπέδου ασφαλείας στο Κοινοβούλιο·

22. παρατηρεί με προβληματισμό ότι οι βουλευτές και το προσωπικό αντιμετωπίζουν ολοένα και περισσότερα προβλήματα στην προσπάθειά τους να επιτελέσουν τα καθήκοντά τους λόγω της εισόδου μεγάλου αριθμού επισκεπτών στα κτίρια του Κοινοβουλίου και σε χώρους εργασίας που αρχικά δεν προορίζονταν για επισκέπτες· ζητεί από τους κοσμήτορες να εφαρμόζουν με μεγαλύτερη αυστηρότητα τους σχετικούς κανόνες, ιδίως σε περιόδους με αυξημένο φόρτο εργασίας·

23. εκφράζει τη λύπη του για την έλλειψη ασφάλειας στην ευρύτερη περιοχή του Κοινοβουλίου και θεωρεί ότι με την ενίσχυση της επικοινωνίας και της συνεργασίας με τις τοπικές αστυνομικές αρχές θα υπάρξει ενδεχομένως αποτελεσματικότερη αξιοποίηση των πόρων· παροτρύνει τα θεσμικά όργανα να επιδιώξουν συμφωνία με τις βελγικές αρχές σχετικά με τη βελτίωση της ασφάλειας στην περιοχή όπου στεγάζονται οι υπηρεσίες της ΕΕ στις Βρυξέλλες, μέσω, μεταξύ άλλων, της αύξησης των αστυνομικών περιπολιών·

Εσωτερική κινητικότητα

24. ζητεί πληροφορίες σχετικά με οποιεσδήποτε εξαιρέσεις έχουν εγκριθεί από τη συνήθη πρακτική της μετακίνησης των υπαλλήλων ύστερα από επτά χρόνια το αργότερο στην ίδια θέση, ιδίως όσον αφορά τα άτομα που καταλαμβάνουν τις λεγόμενες "ευαίσθητες θέσεις"·

Εσωτερίκευση ή εξωτερική ανάθεση των δαπανών;

25. σημειώνει ιδιαιτέρως προβληματισμένο τον μεγάλο αριθμό (περίπου 990) των εξωτερικών υπαλλήλων που στεγάζονται σε γραφεία του Κοινοβουλίου· θεωρεί ότι η ανάγκη για την ανωτέρω χρήση γραφείων του Κοινοβουλίου θα πρέπει να σημειώνεται στις αρχικές προδιαγραφές και ότι οι υπηρεσίες θα πρέπει να αιτιολογούν πλήρως την ανάγκη για επιτόπια παρουσία εξωτερικών ειδικών στον κλάδο πληροφορικής ή τεχνικών κτιρίων· θεωρεί ότι πρέπει να διευρυνθεί η χρήση χώρων γραφείων ανοικτού τύπου·

26. εκφράζει τη λύπη του για την υπέρμετρη εξάρτηση από εξωτερική (τεχνική) εμπειρογνωμοσύνη, ιδιαίτερα στους τομείς της πληροφορικής και των κτιρίων, η οποία οφείλεται σε διαρθρωτικές ανισορροπίες μεταξύ εσωτερικών και εξωτερικών πόρων· ζητεί ισορροπία, με τρόπο οικονομικά αποδοτικό, μεταξύ εσωτερικής και εξωτερικής εμπειρογνωμοσύνης σε κάθε τομέα κοινοβουλευτικής δραστηριότητας· θεωρεί συνεπώς ότι είναι αναγκαία η διεξαγωγή μιας ανάλυσης κόστους-οφέλους προκειμένου να λαμβάνονται τεκμηριωμένες αποφάσεις σχετικά με την πρόσληψη εξωτερικών εμπειρογνωμόνων·

Κτιριακή πολιτική

27. υπογραμμίζει την ανάγκη να αναπτυχθεί, στους κόλπους του Κοινοβουλίου, υψηλής ποιότητας εμπειρογνωμοσύνη στον τομέα των ακινήτων, η οποία είναι αναγκαία προκειμένου να βελτιωθούν σημαντικά ο σχεδιασμός και η σύναψη συμβάσεων προμηθειών σχετικά με τις μελλοντικές αγορές και τις μακροχρόνιες μισθώσεις κτιρίων του Κοινοβουλίου· επισημαίνει ότι η βελτίωση της διοργανικής συνεργασίας έχει αποφασιστική σημασία·

28. ζητεί να εκτιμηθεί η ζημία από την πώληση στην Επιτροπή των Περιφερειών του παλαιού κτιρίου του Κοινοβουλίου στις Βρυξέλλες και να ληφθεί υπόψη η τρέχουσα τιμή αγοράς ή μίσθωσης ανά τετραγωνικό μέτρο επιφάνειας γραφείων·

29. ζητεί από τον γενικό γραμματέα να διεξαγάγει, με τη βοήθεια της ΓΔ INLO και όλων των άλλων ΓΔ, εμπεριστατωμένη ανάλυση της τρέχουσας χρήσης των κτιρίων του Κοινοβουλίου και της ανάγκης για θέσπιση κανόνων για όλες τις κατηγορίες χρηστών και να αναπτύξει, κατά προτεραιότητα, ενιαία, αξιόπιστη βάση δεδομένων με όλες τις σχετικές πληροφορίες για όλα τα πρόσωπα που στεγάζονται στους χώρους του Κοινοβουλίου· παρατηρεί ότι η απόφαση του Προεδρείου σχετικά με τη μεσοπρόθεσμη και μακροπρόθεσμη πολιτική του Κοινοβουλίου στον τομέα των ακινήτων αποτελεί σχετικά μια καλή αφετηρία· καλεί τη ΓΔ INLO να εφαρμόσει κατά γράμμα το σχέδιο δράσης που συμφωνήθηκε με τον εσωτερικό ελεγκτή· ζητεί τη διεξαγωγή ανάλυσης στην οποία να συγκρίνεται το κόστος επένδυσης, εξυπηρέτησης κεφαλαίου και συντήρησης προς την τρέχουσα τιμή μίσθωσης χώρων γραφείων στην περιοχή όπου στεγάζονται οι υπηρεσίες της ΕΕ στις Βρυξέλλες, με βάση τα χρησιμοποιούμενα τετραγωνικά μέτρα· ζητεί, πριν αγοραστούν νέα κτίρια γραφείων, να υπολογίζεται η αξία τους με τη μέθοδο της προεξοφλημένης ταμειακής ροής (DCF)·

30. επισημαίνει ότι ο δεύτερος βρεφονηπιακός σταθμός στις Βρυξέλλες είναι σχέδιο προτεραιότητας και επομένως χρειάζεται νέους χώρους· ζητεί, στο πλαίσιο αυτό, να διεξαχθεί έρευνα μεταξύ των βουλευτών του Ευρωπαϊκού Κοινοβουλίου για να εκτιμηθεί αν θεωρούν απαραίτητο να έχουν και δεύτερο γραφείο για τους βοηθούς τους, σε σχέση με ενδεχόμενες περαιτέρω προσλήψεις βοηθών·

31. θεωρεί επιθυμητή τη γειτνίαση των κτιρίων του Κοινοβουλίου μεταξύ τους· υπενθυμίζει, ωστόσο, ότι η προτίμηση αυτή δεν συνάδει με την ύπαρξη τριών επίσημων τόπων εργασίας· επισημαίνει σχετικά ότι υπάρχει επαρκής χώρος γραφείων που είναι διαθέσιμος προς ενοικίαση και βρίσκεται σε άμεση γειτνίαση με το Ευρωπαϊκό Κοινοβούλιο στις Βρυξέλλες, χώρος που θα μπορούσε να καλύψει τις μεσοπρόθεσμες ανάγκες σε χώρο γραφείων χωρίς να παραβιάζονται οι προδιαγραφές και επιδιώξεις που έχει θέσει το Κοινοβούλιο ως προς την οικονομική και λειτουργική αποτελεσματικότητα και ως προς το περιβάλλον·

32. προτρέπει τη διοίκηση να διαπραγματευτεί διοργανική συμφωνία με την Επιτροπή σχετικά με τις χρηματοδοτικές ρυθμίσεις για την αγορά των "σπιτιών της Ευρώπης" (γραφεία πληροφοριών του ΕΚ), συμφωνία που πρέπει να περιλαμβάνει σαφή χωρία για τη μείωση του κόστους·

Τεχνολογίες της πληροφορίας και των επικοινωνιών (ΤΠΕ)

33. εκφράζει την ικανοποίησή του για μια καλύτερα διαρθρωμένη προσέγγιση στην ΤΠΕ και για τη χάραξη ολοκληρωμένης στρατηγικής στον συγκεκριμένο τομέα· χαιρετίζει επιπλέον τη δέσμευση που ανέλαβε η διοίκησή του με τις απαντήσεις που έδωσε στο ερωτηματολόγιο για τη δρομολόγηση μελέτης όσον αφορά το ενδεχόμενο αντικατάστασης εξωτερικών συνεργατών·

34. υπογραμμίζει, σε σχέση με τη διαδικασία ανάπτυξης εφαρμογών πληροφορικής, το διαρθρωτικό πρόβλημα της εξάρτησης σε μεγάλο βαθμό από εξωτερικούς εμπειρογνώμονες, η οποία εγκυμονεί σοβαρούς κινδύνους σε νομικό και επιχειρησιακό επίπεδο· κρίνει επομένως ότι υπάρχει ανάγκη για σημαντικές αλλαγές στα συστήματα διαχείρισης και ελέγχου της Διεύθυνσης Τεχνολογιών της Πληροφορίας, συμπεριλαμβανομένης μεταξύ άλλων της εγγύτερης και πιο έγκαιρης συμμετοχής άλλων γενικών διευθύνσεων σε όλες τις πτυχές της ανάπτυξης εφαρμογών, προκειμένου να αυξηθεί η αποδοχή και η ευθύνη των χρηστών για το αποτέλεσμα κάθε έργου·

35. ζητεί στο πλαίσιο αυτό από τη ΓΔ ITEC να εφαρμόσει κατά γράμμα το σχέδιο δράσης που συμφωνήθηκε με τον εσωτερικό ελεγκτή και να επιδιώξει την επίτευξη κατάλληλης αναλογίας μεταξύ προσωπικού του Κοινοβουλίου και εξωτερικών ανθρώπινων πόρων καθώς και ισορροπίας μεταξύ της εσωτερικής ανάπτυξης εφαρμογών και της εξωτερικής ανάθεσης βάσει παρεχόμενου έργου· σημειώνει την έλλειψη υποψηφίων με τα απαιτούμενα προσόντα από τους πίνακες επιτυχόντων της Υπηρεσίας Επιλογής Προσωπικού των Ευρωπαϊκών Κοινοτήτων στον τομέα της ασφάλειας ΤΠ· υποστηρίζει επίσης την πρόταση για επείγουσα διοργάνωση ειδικών διαγωνισμών AD 7 στον συγκεκριμένο τομέα·

36. εκφράζει την αποδοκιμασία του για το τεράστιο κόστος περιαγωγής δεδομένων που επιστρέφεται στα μέλη του προσωπικού τα οποία παραβλέπουν την κατακόρυφη άνοδο του κόστους που σημειώνεται όταν βρίσκονται στο Στρασβούργο ή οπουδήποτε αλλού εκτός Βρυξελλών· παροτρύνει τους υπεύθυνους για τη διαχείριση ΤΠ να δημιουργήσουν ένα εργαλείο ελέγχου που θα αποτρέπει το υπερβολικό κόστος μέσω του εντοπισμού απότομων αυξήσεων σε αρχικό στάδιο·

37. εφιστά την προσοχή στο γεγονός ότι η αύξηση της χρήσης εξωτερικών εταιρειών για την εκτέλεση έργων πληροφορικής, πέρα από το ότι είναι οικονομικά επιζήμια, εγκυμονεί για το Κοινοβούλιο τον κίνδυνο απώλειας σημαντικής τεχνογνωσίας και της ικανότητάς του να διαχειρίζεται και να επιβλέπει τα έργα που παραδίδουν οι ανάδοχοι· ζητεί επιπλέον να βασίζονται οι αποφάσεις για τη χρήση εξωτερικών εταιρειών σε αναλύσεις κόστους οφέλους· θεωρεί επιπλέον, δεδομένου ότι ο ρόλος και η σπουδαιότητα των ΤΠΕ στην εργασία του Ευρωπαϊκού Κοινοβουλίου αυξάνονται, πως έχει σημασία να αναβαθμιστεί ο ρόλος της διαχείρισης των ΤΠΕ, μεταξύ άλλων προκειμένου να διασφαλίζεται μεγαλύτερη προστασία της ασφάλειας· ζητεί από τη ΓΔ ITEC να δώσει στοιχεία για το κόστος της εξωτερικής ανάθεσης των κέντρων υπολογιστών σε σύγκριση με το προηγούμενο κόστος, στο πλαίσιο της έκθεσης δραστηριοτήτων της για το 2010·

Έκτακτες διαδικασίες με διαπραγμάτευση

38. υπενθυμίζει την άποψή του, όπως την εξέφρασε στο ψήφισμά του της 5ης Μαΐου 2010, σύμφωνα με την οποία η αύξηση του πλήθους και του ποσοστού των έκτακτων διαδικασιών με διαπραγμάτευση που καταγράφηκε μεταξύ 2007 και 2008 επιβάλλει σαφώς τη λήψη μέτρων από τους διατάκτες προκειμένου να αντιστραφεί η τάση αυτή· διατυπώνει εκ νέου το αίτημά του προς τον γενικό γραμματέα να υποβάλει έκθεση στην Επιτροπή Ελέγχου του Προϋπολογισμού σχετικά με τα μέτρα που λήφθηκαν πριν από την 1η Σεπτεμβρίου 2010·

39. επισημαίνει με ανησυχία την τάση αύξησης των έκτακτων διαδικασιών με διαπραγμάτευση και επαναλαμβάνει το αίτημά του προς τον γενικό γραμματέα και τους κύριους διατάκτες να λάβουν ουσιαστικά και αποτελεσματικά μέτρα για την αντιστροφή της τάσης, και να υποβάλουν έκθεση στην αρμόδια επιτροπή του Κοινοβουλίου έως τις 30 Σεπτεμβρίου 2011 σχετικά με τα μέτρα που έλαβαν· παροτρύνει επιπλέον τη διοίκησή του να συνεχίσει τον αυστηρό έλεγχο των διαδικασιών αυτών, ιδίως όσον αφορά ενδεχόμενες συγκρούσεις συμφερόντων, και να εφαρμόζει δραστικότερες και αποτρεπτικές κυρώσεις για κάθε παρατυπία που εντοπίζεται·

Κανονισμός

40. επισημαίνει ότι η εσωτερική οργάνωση και η κατανομή αρμοδιοτήτων μεταξύ των εσωτερικών δομών του Κοινοβουλίου καθορίζονται από τον κανονισμό του· υπογραμμίζει ότι τούτο συνιστά βασικό στοιχείο της δημοκρατικής διαδικασίας για ορθή νομοθεσία·

41. εκτιμά ότι η δυνατότητα υποβολής γραπτών ερωτήσεων στα άλλα θεσμικά όργανα πρέπει να βελτιωθεί με την παροχή κατάλληλων εντύπων για καθένα από αυτά, καθώς και με την τροποποίηση του κανονισμού του Ευρωπαϊκού Κοινοβουλίου·

Δημοσιονομική και χρηματοοικονομική διαχείριση

42. επισημαίνει ότι το 2009 το Κοινοβούλιο εισέπραξε έσοδα ύψους 141250059 ευρώ (έναντι 151054374 ευρώ το 2008) από τα οποία 27576932 ευρώ ήταν έσοδα για ειδικό προορισμό·

Απόδοση λογαριασμών του Κοινοβουλίου

43. σημειώνει τα ποσοτικά στοιχεία βάσει των οποίων έχουν κλείσει οι λογαριασμοί του Κοινοβουλίου για το οικονομικό έτος 2009, ήτοι:

(σε EUR) |

α)Διαθέσιμες πιστώσεις

πιστώσεις για το 2009: | 1529970930 |

μη αυτόματες μεταφορές πιστώσεων από το οικονομικό έτος 2008: | 8315729 |

αυτόματες μεταφορές πιστώσεων από το οικονομικό έτος 2008: | 196133738 |

πιστώσεις που αντιστοιχούν σε έσοδα ειδικού προορισμού για το 2009: | 27576932 |

μεταφορές πιστώσεων που αντιστοιχούν σε έσοδα ειδικού προορισμού για το 2008: | 36808922 |

Σύνολο: | 1798806251 |

β)Χρησιμοποίηση των πιστώσεων του οικονομικού έτους 2009

αναλήψεις υποχρεώσεων: | 1670143804 |

διενεργηθείσες πληρωμές: | 1466075267 |

πιστώσεις που μεταφέρθηκαν αυτόματα περιλαμβανομένων εκείνων που απορρέουν από έσοδα για ειδικό προορισμό: | 201826738 |

πιστώσεις που μεταφέρθηκαν όχι αυτόματα | 10100000 |

ακυρωθείσες πιστώσεις: | 120804246 |

γ)Έσοδα του προϋπολογισμού

που εισπράχθηκαν το 2009: | 141250059 |

δ)Συνολικός ισολογισμός την 31η Δεκεμβρίου 2009 | 1709216709 |

44. εκτιμά ότι στον πίνακα πρέπει να προστεθεί μια επιπλέον στήλη που θα περιλαμβάνει τα σχετικά στοιχεία για το προηγούμενο έτος, προκειμένου να εξασφαλίζεται μεγαλύτερη διαφάνεια και να καθίσταται ευχερέστερη η σύγκριση·

45. επισημαίνει με ικανοποίηση ότι για πρώτη φορά το 2009 δεν πραγματοποιήθηκε συγκεντρωτική μεταφορά πιστώσεων στο τέλος του οικονομικού έτους, αφού επί σειρά ετών είχε χρησιμοποιηθεί συστηματικά η δυνατότητα αυτή (κυρίως για την αγορά κτιρίων με προπληρωμές έναντι ετήσιων μισθωμάτων), γεγονός που μαρτυρεί βελτίωση στον δημοσιονομικό προγραμματισμό και αξιέπαινη δημοσιονομική πειθαρχία· ενθαρρύνει τη διοίκησή του να εξακολουθήσει να επιδιώκει τον στόχο αυτό στο μέλλον και να αποφεύγει κατά το δυνατόν τη χρήση της τεχνικής της συγκεντρωτικής μεταφοράς πιστώσεων·

Δήλωση αξιοπιστίας του γενικού γραμματέα

46. εκφράζει την ικανοποίησή του για την από 2ας Ιουλίου 2010 δήλωση του γενικού γραμματέα, υπό την ιδιότητά του ως αρχικού κύριου διατάκτη και όσον αφορά τις ετήσιες εκθέσεις δραστηριοτήτων των διατακτών για το 2009, με την οποία διαβεβαιώνει ότι είναι ευλόγως πεπεισμένος πως ο προϋπολογισμός του Κοινοβουλίου εκτελέστηκε σύμφωνα με τις αρχές της ορθής δημοσιονομικής διαχείρισης και ότι το ισχύον πλαίσιο ελέγχου παρέχει τις απαραίτητες εγγυήσεις όσον αφορά τη νομιμότητα και κανονικότητα των υποκείμενων πράξεων·

Εκθέσεις δραστηριοτήτων των γενικών διευθυντών

47. επισημαίνει ότι, επί του παρόντος, οι γενικοί διευθυντές (κύριοι διατάκτες) εκπονούν τις δικές τους ετήσιες εκθέσεις δραστηριοτήτων και ότι δεν εκπονείται γενική έκθεση δραστηριοτήτων για το Όργανο στο σύνολό του· καλεί τον γενικό γραμματέα να εξετάσει το ενδεχόμενο εκπόνησης μιας πλέον ευανάγνωστης, ενιαίας εκδοχής (υπό μορφή περίληψης) των ετήσιων εκθέσεων δραστηριοτήτων για τη διαδικασία απαλλαγής του 2010, όπως συμβαίνει ήδη στα άλλα θεσμικά όργανα, διασφαλίζοντας παράλληλα ότι τα παραρτήματα των εκθέσεων δεν θα ψηφιοποιούνται απλώς με σάρωση αλλά θα αναφορτώνονται σε μορφή που επιτρέπει αναζήτηση μέσω υπολογιστή· θεωρεί ότι η έκθεση για τη δημοσιονομική και χρηματοοικονομική διαχείριση δεν ταυτίζεται με την προτεινόμενη σύνοψη των ετήσιων εκθέσεων δραστηριοτήτων·

48. επισημαίνει ότι σύμφωνα με το άρθρο 8 παράγραφοι 4 έως 7 των εσωτερικών κανόνων για την εκτέλεση του προϋπολογισμού του Κοινοβουλίου, οι κύριοι διατάκτες λογοδοτούν στον αρχικό κύριο διατάκτη σχετικά με την εκτέλεση των άλλων καθηκόντων τους, με την υποβολή τριών εκθέσεων ετησίως (μιας στην αρχή του οικονομικού έτους, μιας δεύτερης στις 15 Ιουνίου και μιας τρίτης στις 15 Οκτωβρίου), επιπλέον της ετήσιας έκθεσης δραστηριοτήτων του προηγούμενου έτους· θεωρεί αναγκαία την ελάφρυνση του φόρτου που συνιστούν οι εν λόγω εκθέσεις μέσω απλούστευσης, ώστε οι ΓΔ να εκπονούν μόνο μία εκδοχή της ετήσιας έκθεσης δραστηριοτήτων τους·

49. υπογραμμίζει, ωστόσο, ότι η απλούστευση αυτή όσον αφορά τις υποχρεώσεις υποβολής εκθέσεων των κύριων διατακτών δεν πρέπει να επηρεάζει την υποχρέωσή τους να τηρούν τον αρχικό κύριο διατάκτη ενήμερο για σημαντικές συναλλαγές με ενδεχόμενες δημοσιονομικές επιπτώσεις και για κάθε σημαντικό γεγονός που ενδέχεται να υπονομεύσει τη χρηστή διαχείριση των πιστώσεων ή να εμποδίσει την επίτευξη των στόχων που έχουν τεθεί·

50. επισημαίνει ορισμένες αδυναμίες όσον αφορά την υποβολή εκθέσεων, σε σχέση με τα ελάχιστα πρότυπα εσωτερικού ελέγχου στις ετήσιες εκθέσεις δραστηριοτήτων· προτείνει, για τη βελτίωση της διαδικασίας υποβολής εκθέσεων, την αναθεώρηση των προτύπων αυτών και την καθιέρωση ολοκληρωμένου εσωτερικού συστήματος υποβολής εκθέσεων·

51. επαναλαμβάνει το αίτημά του [13] να παρέχει ο γενικός γραμματέας λεπτομερή ενημέρωση στην Επιτροπή Ελέγχου του Προϋπολογισμού σχετικά με τα μέτρα που έχει λάβει ή πρόκειται να λάβει προκειμένου να ενισχύσει το σύστημα εσωτερικού ελέγχου του Κοινοβουλίου, συμπεριλαμβανομένων των προθεσμιών για την εφαρμογή τους· υπενθυμίζει ότι η ενημέρωση αυτή εκκρεμεί από τις 31 Δεκεμβρίου 2010·

52. προτείνει, για την αύξηση της διαφάνειας στους κόλπους του Κοινοβουλίου, να αναφέρονται στις εσωτερικές ιστοσελίδες του Κοινοβουλίου, όπως συμβαίνει ήδη στην Επιτροπή, οι δηλώσεις αποστολής, το πρόγραμμα εργασιών και το οργανόγραμμα των διοικητικών οργάνων του Κοινοβουλίου, συμπεριλαμβανομένων των μονάδων και των υπηρεσιών του·

53. επισημαίνει ότι ο εντοπισμός του τελικού προορισμού ή της πραγματικής τελικής χρήσης των χρηματικών ποσών από τα διάφορα κονδύλια του προϋπολογισμού απαιτεί σημαντικές επιπλέον προσπάθειες από πλευράς βουλευτών και κοινής γνώμης· προτείνει, συνεπώς, προκειμένου να αυξηθεί η διαφάνεια, να δημιουργηθεί ένα φιλικό προς το χρήστη εργαλείο στο διαδίκτυο, που θα δείχνει τις χρηματικές ροές όχι μόνο με αριθμούς αλλά μέσω κονδυλίων διαφόρων μεγεθών που θα αντικατοπτρίζουν τους αριθμούς αυτούς και θα κάνουν τη διασύνδεση μεταξύ των διαφόρων παραγόντων στην αλυσίδα σε διάφορα επίπεδα δράσης, έτσι ώστε οι χρηματικές ροές να μπορούν να αναγνωρίζονται με ευκολία και να ανιχνεύονται σε όσο το δυνατόν πιο συγκεκριμένο επίπεδο χρήσης των χρημάτων, λαμβανομένης πάντοτε υπόψη της προστασίας της ιδιωτικής ζωής·

Ετήσια έκθεση για τις ανατεθείσες συμβάσεις

54. επισημαίνει ότι, με βάση τα στοιχεία που έλαβαν από τα τμήματα των διατακτών, οι κεντρικές υπηρεσίες συνέταξαν την ετήσια έκθεση [14] προς την αρμόδια για τον προϋπολογισμό αρχή σχετικά με τις συμβάσεις που συνάφθηκαν το 2009 και τον ακόλουθο αναλυτικό πίνακα όλων των συμβάσεων που συνάφθηκαν το 2009 και το 2008:

Είδος σύμβασης | 2009 | 2008 |

Αριθμός | Ποσοστό | Αριθμός | Ποσοστό |

Υπηρεσίες | 157 | 62 % | 241 | 67 % |

Προμήθειες | 56 | 22 % | 59 | 17 % |

Έργα | 34 | 14 % | 44 | 12 % |

Κτίρια | 5 | 2 % | 15 | 4 % |

Σύνολο | 252 | 100 % | 359 | 100 % |

Είδος σύμβασης | 2009 | 2008 |

Αξία (ευρώ) | Ποσοστό | Αξία (ευρώ) | Ποσοστό |

Υπηρεσίες | 415344963 | 75 % | 454987532 | 67 % |

Προμήθειες | 34980727 | 6 % | 22868681 | 3 % |

Έργα | 36045314 | 6 % | 81247056 | 12 % |

Κτίρια | 70394138 | 13 % | 123429315 | 18 % |

Σύνολο | 556765142 | 100 % | 682532584 | 100 % |

(Ετήσια έκθεση σχετικά με τις συμβάσεις που συνήψε το Ευρωπαϊκό Κοινοβούλιο, 2009, σ. 3-4)

55. τονίζει ότι η αξία των συμβάσεων προμηθειών ανέρχεται περίπου στο ένα τρίτο του συνολικού προϋπολογισμού του Κοινοβουλίου και ότι ο τομέας των δημόσιων συμβάσεων προμηθειών είναι ο πλέον τρωτός σε κακοδιαχείριση· επαναλαμβάνει συνεπώς το αίτημά του για τακτική αξιολόγηση των συστημάτων προμηθειών και συγκεκριμένα για διεξαγωγή εσωτερικών ελέγχων στις συμβάσεις που ανατίθενται με διαδικασίες με διαπραγμάτευση και με κλειστές διαδικασίες·

56. ζητεί από τον γενικό γραμματέα να αναφέρει κατά πόσον η αύξηση του ανώτατου ορίου για συμβάσεις χαμηλής αξίας από 25000 ευρώ σε 60000 ευρώ το 2007 κατέστησε ευχερέστερη την πρόσβαση σε αυτές των μικρών επιχειρήσεων, ως όφειλε, χωρίς να αποδυναμώσει κατ’ ουσίαν τον έλεγχο της διαδικασίας προμηθειών· σημειώνει ότι η αξία των συμβάσεων αυτών ανέρχεται μόλις στο 0,76 %, ενώ αριθμητικά αντιστοιχούν στο 39,29 % του συνόλου των ανατιθέμενων συμβάσεων·

57. λαμβάνει γνώση του αναλυτικού πίνακα των διαφόρων συμβάσεων που συνάφθηκαν το 2009 και το 2008 ανά είδος διαδικασίας της οποίας έγινε χρήση, ο οποίος έχει ως εξής:

Είδος διαδικασίας | 2009 | 2008 |

Αριθμός | Ποσοστό | Αριθμός | Ποσοστό |

Ανοικτή | 73 | 29 % | 126 | 35 % |

Κλειστή | 13 | 5 % | 14 | 4 % |

Με διαπραγμάτευση | 166 | 66 % | 219 | 61 % |

Σύνολο | 252 | 100 % | 359 | 100 % |

Είδος διαδικασίας | 2009 | 2008 |

Αξία (ευρώ) | Ποσοστό | Αξία (ευρώ) | Ποσοστό |

Ανοικτή | 415996418 | 75 % | 345415316 | 51 % |

Κλειστή | 9458434 | 2 % | 139782362 | 20 % |

Με διαπραγμάτευση | 131310290 | 23 % | 197334906 | 29 % |

Σύνολο | 556765142 | 100 % | 682532584 | 100 % |

(Ετήσια έκθεση σχετικά με τις συμβάσεις που ανέθεσε το Ευρωπαϊκό Κοινοβούλιο, 2009, σ. 5)

Έκτακτες διαδικασίες με διαπραγμάτευση

58. επισημαίνει ιδίως τη σταθερή αύξηση που σημειώθηκε το 2009 (αν και σε βραδύτερο ρυθμό σε σχέση με την αύξηση του 2008 σε σύγκριση προς το 2007) στον αριθμό των έκτακτων διαδικασιών με διαπραγμάτευση όπως αυτή φαίνεται στον παρακάτω αναλυτικό πίνακα· αναμένει ότι θα υπάρξει ουσιαστική αντιστροφή της τάσης αυτής τα επόμενα χρόνια·

Γενική Διεύθυνση | 2009 | 2008 |

Αριθμός | % του συνόλου των συμβάσεων της ΓΔ | Αριθμός | % του συνόλου των συμβάσεων της ΓΔ |

ΓΔ PRES (εκτός από DIT) | 14 | 53,85 % | 8 | 44,44 % |

ΓΔ IPOL | 0 | 0,00 % | 0 | 0,00 % |

ΓΔ EXPO | 1 | 50,00 % | 3 | 75,00 % |

ΓΔ COMM (εκτός από τη Διεύθυνση Βιβλιοθήκης) | 29 | 42,03 % | 16 | 16,00 % |

ΓΔ PERS | 1 | 16,67 % | 0 | 0,00 % |

ΓΔ INLO (εκτός από τη Διεύθυνση Διερμηνείας) | 37 | 38,14 % | 36 | 34,95 % |

ΓΔ INTE (πρώην Διεύθυνση Διερμηνείας.) | 3 | 21,43 % | 9 | 56,25 % |

ΓΔ TRAD (εκτός από τη Διεύθυνση Εκδόσεων) | 0 | 0,00 % | 0 | 0,00 % |

ΓΔ ITEC (πρώην Διευθύνσεις Εκδόσεων και Πληροφορικής) | 4 | 36,36 % | 9 | 56,25 % |

ΓΔ FINS | 0 | 0,00 % | 0 | 0,00 % |

Νομική Υπηρεσία | 0 | 0,00 % | 0 | 0,00 % |

Κοινοβούλιο, σύνολο | 89 | 35,32 % | 81 | 22,56 % |

(Ετήσια έκθεση σχετικά με τις συμβάσεις που ανέθεσε το Ευρωπαϊκό Κοινοβούλιο, 2009, σ. 9)

Ετήσια έκθεση του Ελεγκτικού Συνεδρίου για το 2009

Γενικά συμπεράσματα

59. επισημαίνει ότι από τον έλεγχο του Ελεγκτικού Συνεδρίου δεν διαπιστώθηκαν ουσιώδη σφάλματα στις πληρωμές στο σύνολό τους ούτε ουσιώδεις αδυναμίες όσον αφορά τη συμμόρφωση των συστημάτων εποπτείας και ελέγχου προς τον δημοσιονομικό κανονισμό·

Πρόσληψη εκτάκτων και συμβασιούχων υπαλλήλων

60. επισημαίνει τη διαπίστωση του Ελεγκτικού Συνεδρίου ότι σε 5 περιπτώσεις από 20 δεν παρασχέθηκαν αποδεικτικά έγγραφα για τη συμμόρφωση προς τους κανόνες σχετικά με την κατάταξη του προσωπικού ως έκτακτων ή συμβασιούχων υπαλλήλων, και την εκπλήρωση των γλωσσικών, στρατιωτικών και άλλων προϋποθέσεων· επισημαίνει τις απαντήσεις που έδωσε το Κοινοβούλιο κατά τη διαδικασία αντιπαράθεσης με το Ελεγκτικό Συνέδριο·

Επιδόματα των υπαλλήλων

61. επισημαίνει τη διαπίστωση [15] του Ελεγκτικού Συνεδρίου ότι σε 16 από τις 30 περιπτώσεις δεν ήταν ενημερωμένα τα διαθέσιμα πληροφοριακά στοιχεία στις υπηρεσίες του Κοινοβουλίου, προκειμένου να διασφαλίζεται ότι τα επιδόματα που προβλέπονται από τον κανονισμό υπηρεσιακής κατάστασης καταβάλλονται στους υπαλλήλους σύμφωνα με τις σχετικές κοινοτικές διατάξεις και την εθνική νομοθεσία· συμφωνεί με το Ελεγκτικό Συνέδριο, ότι η κατάσταση αυτή δημιουργεί τον κίνδυνο να πραγματοποιούνται εσφαλμένες πληρωμές ή να καταβάλλονται αχρεωστήτως ποσά σε περίπτωση μεταβολής της προσωπικής κατάστασης του ατόμου·

62. σημειώνει με ικανοποίηση τις απαντήσεις της διοίκησης του Κοινοβουλίου, σύμφωνα με τις οποίες το 2009 διοργανώθηκε επιχείρηση για να επαληθευτεί αν εξακολουθεί να δικαιολογείται το οικογενειακό επίδομα που καταβάλλεται σε υπαλλήλους που δεν έχουν συντηρούμενα τέκνα, τώρα δε διεξάγεται συστηματική επαλήθευση της κατάστασης του προσωπικού, η οποία έχει αυτοματοποιηθεί από το 2010 (με τη χρήση ηλεκτρονικού δελτίου) και καθιστά δυνατή την επαλήθευση των προσωπικών και διοικητικών δεδομένων του προσωπικού τουλάχιστον σε ετήσια βάση·

Οργάνωση και λειτουργία των πολιτικών ομάδων

63. επισημαίνει ότι, σύμφωνα με το άρθρο 12 παράγραφος 9 των εσωτερικών κανόνων του Κοινοβουλίου σχετικά με την εκτέλεση του προϋπολογισμού, που εγκρίθηκε στις 27 Απριλίου 2005, οι πιστώσεις του προϋπολογισμού του Κοινοβουλίου τις οποίες διαχειρίζονται οι πολιτικές ομάδες δεν εμπίπτουν στην αρμοδιότητα του εσωτερικού ελεγκτή· επισημαίνει, επίσης ότι, σύμφωνα με τους ειδικούς κανόνες σχετικά με τη χρήση των πιστώσεων αυτών, οι πολιτικές ομάδες υποχρεούνται να θεσπίζουν ίδιους εσωτερικούς δημοσιονομικούς κανόνες και να εφαρμόζουν εσωτερικό σύστημα ελέγχου·

64. υπογραμμίζει ότι όλες οι πολιτικές ομάδες υφίστανται λογιστικό εξωτερικό έλεγχο σε ετήσια βάση και υποβάλλουν πιστοποιητικό εξωτερικού ελέγχου·

65. υπογραμμίζει ότι είναι ευθύνη των πολιτικών ομάδων να καθιερώσουν το εσωτερικό σύστημα ελέγχου τους, και ότι τούτο δεν πρέπει να αποτελεί ευθύνη του εσωτερικού ελεγκτή του Κοινοβουλίου και ζητεί από το Προεδρείο να έλθει σε διαβούλευση με τις πολιτικές ομάδες σχετικά με τον τρόπο ανάπτυξης περαιτέρω απαιτήσεων ελέγχου·

66. εκφράζει την ικανοποίησή του διότι ο υπολογισμός του ύψους των μεταφορών στο επόμενο έτος έγινε με τον ίδιο τρόπο όπως για το εκλογικό έτος 2004, όταν εφαρμόστηκε ο κανόνας του 50 % για τα συγκεντρωτικά στοιχεία των δύο εξαμήνων·

Συνέχεια που έδωσε ο γενικός γραμματέας στο ψήφισμα περί απαλλαγής του 2008

67. επισημαίνει με ικανοποίηση την υψηλή ποιότητα των γραπτών απαντήσεων στο ψήφισμα της απαλλαγής του 2008 που δόθηκαν στην Επιτροπή Ελέγχου του Προϋπολογισμού στις 19 Νοεμβρίου 2010· εκφράζει εντούτοις τη λύπη του διότι δεν κατέστη δυνατόν να ληφθούν οι απαντήσεις αυτές πριν από την έναρξη της διαδικασίας απαλλαγής για τον προϋπολογισμό του 2009· αναμένει ότι στο πλαίσιο της διαδικασίας απαλλαγής του 2010 θα καταστεί δυνατή η ανταλλαγή απόψεων μεταξύ του γενικού γραμματέα και της Επιτροπής Ελέγχου του Προϋπολογισμού πριν από το τέλος Οκτωβρίου του 2011·

68. υπενθυμίζει το αίτημά του, όπως διατυπώθηκε με το ψήφισμά του της 5ης Μαΐου 2010, να έλθει ο γενικός γραμματέας σε επαφή με τα άλλα θεσμικά όργανα της ΕΕ προκειμένου να δημιουργηθεί κεντρική βάση δεδομένων για τις μελέτες που εκπονούν, και προκειμένου να δημοσιοποιούνται οι μελέτες αυτές για να μπορεί να τις συμβουλεύεται το ευρύ κοινό· προτρέπει τον γενικό γραμματέα να δώσει συνέχεια στο αίτημα αυτό, προτείνοντας συγκεκριμένα στην Επιτροπή να αναλάβει εκείνη τη δημιουργία αυτής της κεντρικής βάσης δεδομένων· ζητεί να έχει πλήρη ενημέρωση για την πρωτοβουλία αυτή και αναμένει ότι, στο μεταξύ, θα δημοσιεύονται στον ιστοτόπο του Κοινοβουλίου και στο σύνολό τους όλες οι μελέτες που έχει εκπονήσει το Κοινοβούλιο·

69. σημειώνει με ικανοποίηση ότι ο γενικός γραμματέας έχει στείλει επιστολές στους γενικούς διευθυντές, για να τους υπενθυμίσει να θέσουν σε εφαρμογή τις κρίσιμες δράσεις που συμφωνήθηκαν μεταξύ του εσωτερικού ελεγκτή και των υπηρεσιών τους·

70. εκφράζει την ικανοποίησή του για τα μέτρα που ελήφθησαν εν συνεχεία της κριτικής που διατύπωσε στο ψήφισμά του για την απαλλαγή, της 5ης Μαΐου 2010, όσον αφορά τις χιονοδρομικές διακοπές που οργανώνει η Επιτροπή Προσωπικού· υπενθυμίζει ότι, σύμφωνα με τους νέους κανόνες, η οικονομική συνεισφορά του Κοινοβουλίου θα καταβάλλεται μόνο για παιδιά υπαλλήλων με βαθμό έως AST 4, και ότι η χορήγησή της θα εξαρτάται από τον αριθμό των παιδιών [16]·

Η ετήσια έκθεση του εσωτερικού ελεγκτή

71. εκφράζει την ικανοποίησή του για το διότι από 1ης Σεπτεμβρίου 2009 η υπηρεσία εσωτερικού ελέγχου προσαρτήθηκε, από διοικητική άποψη, στον γενικό γραμματέα· επισημαίνει με ικανοποίηση ότι η σημαντική αυτή αλλαγή ανταποκρίνεται στα επαγγελματικά πρότυπα οργανωτικής ανεξαρτησίας της υπηρεσίας εσωτερικού ελέγχου και ότι βελτιώνει τόσο την αποτελεσματικότητα των εργασιών εσωτερικού ελέγχου όσο και την αντίληψη της ανεξαρτησίας και του αντικειμενικού ρόλου του από τα ελεγχόμενα τμήματα·

72. επισημαίνει ότι, κατά τη συνεδρίαση της αρμόδιας επιτροπής στις 13 Ιανουαρίου 2011, ο εσωτερικός ελεγκτής υπέβαλε την ετήσια έκθεσή του και εξήγησε ότι το 2009 διεξήγαγε τους ακόλουθους ελέγχους:

- έλεγχοι της διαδικασίας δημόσιων προμηθειών της ΓΔ Προεδρίας, της ΓΔ Υποδομών και Υλικοτεχνικής Υποστήριξης και της ΓΔ Οικονομικών, και παρακολούθηση των κεντρικών δράσεων από την έκθεση εσωτερικού ελέγχου αριθ. 05/02, της 31ης Μαρτίου 2006,

- έλεγχος της κτιριακής πολιτικής: σχεδιασμός, αξιολόγηση και διαχείριση των στεγαστικών αναγκών,

- δεύτερος έλεγχος συνέχειας των ημιτελών ενεργειών από ελέγχους λογαριασμών πάγιων προκαταβολών, απογραφών και δημοσιονομικής διαχείρισης σε ορισμένα γραφεία πληροφοριών,

- τρίτος έλεγχος συνέχειας της αναθεώρησης του πλαισίου εσωτερικού ελέγχου του Οργάνου,

- έλεγχος της διαδικασίας ανάπτυξης εφαρμογών πληροφορικής, και

- συνέχεια στην επανεξέταση των συνεισφορών σε πολιτικά κόμματα σε ευρωπαϊκό επίπεδο και νέα επανεξέταση των πολιτικών ιδρυμάτων και της εφαρμογής των κανόνων για τα αποθεματικά και τη μεταφορά πλεονασμάτων·

73. λαμβάνει υπό σημείωση και συντάσσεται με τις απόψεις που εξέφρασε ο εσωτερικός ελεγκτής όσον αφορά:

- τη γενική ανάγκη βελτίωσης της προετοιμασίας και του σχεδιασμού των διαδικασιών προμηθειών και της προηγούμενης αξιολόγησης αναγκών,

- το γεγονός ότι, παρά τις βελτιώσεις όσον αφορά την κεντρική καθοδήγηση και την υποστήριξη της διαδικασίας προμηθειών, και παρά τα χρήσιμα εργαλεία και πρότυπα έγγραφα που έχουν αναπτυχθεί, τα τμήματα δεν χρησιμοποιούν συστηματικά όλα τα ανωτέρω,

- το γεγονός ότι υπάρχει επίσης επείγουσα ανάγκη για την ανάπτυξη μέσων πληροφορικής για την υποστήριξη τόσο της διαδικασίας προμηθειών όσο και της διαχείρισης συμβάσεων,

- την ανάγκη, ως προϋπόθεση για κάθε έργο πληροφορικής, υποχρεωτικής μοντελοποίησης επιχειρηματικών διεργασιών από τα τμήματα των χρηστών, που θα συνέβαλλε στη βελτίωση της απόδοσης και της αποτελεσματικότητας των εσωτερικών πλαισίων ελέγχου των τμημάτων και των διαδικασιών διαχείρισης κινδύνου,

- τη σημασία των κινδύνων που συνδέονται με την υπέρμετρη εξάρτηση από εξωτερικούς παρόχους υπηρεσιών συμβούλου και ειδικευμένης τεχνικής εμπειρογνωμοσύνης·

74. πιστεύει ότι οι εκθέσεις εσωτερικού ελέγχου θα πρέπει να διατίθενται, υπό συγκεκριμένες προϋποθέσεις, στα μέλη της Επιτροπής Ελέγχου του Προϋπολογισμού· παροτρύνει τον πρόεδρο της συγκεκριμένης επιτροπής να έλθει σε συμφωνία με τον γενικό γραμματέα σχετικά με τους όρους αυτούς·

Διαχειριστής κινδύνων

75. σημειώνει με ικανοποίηση ότι ο διαχειριστής κινδύνων ανέλαβε καθήκοντα την 1η Ιουνίου 2010 και αναφέρεται άμεσα στον γενικό γραμματέα· αντιλαμβάνεται ότι δεν είναι δυνατόν να στελεχωθεί πλήρως η υπηρεσία εντός του 2011 και ότι το πρώτο προφίλ κινδύνου αναμένεται να υποβληθεί κατά το πρώτο εξάμηνο του 2011, ενώ προσέγγιση και στρατηγική διαχείρισης κινδύνου θα αναπτυχθούν υπό την επίβλεψη του γενικού γραμματέα έως το καλοκαίρι του 2011· αναμένει ότι η αρμόδια επιτροπή του θα ενημερώνεται πλήρως για κάθε νέα εξέλιξη και στρατηγικό έγγραφο που αφορά τη διαχείριση κινδύνου του Κοινοβουλίου και ότι θα της διαβιβαστεί η ετήσια έκθεση δραστηριοτήτων του διαχειριστή κινδύνων από το οικονομικό έτος 2010·

76. φρονεί ότι, ακόμα κι αν δεν υπάρχει οικονομικός κίνδυνος, το Κοινοβούλιο θα πρέπει να προσπαθεί στο μέτρο του δυνατού να αποφεύγει τους κινδύνους υπόληψης, να εντοπίζει τους στρατηγικούς κινδύνους (ιδιαίτερα στους τομείς της πληροφορικής και των κτιρίων), να μεριμνά για τη λειτουργία αποτελεσματικού συστήματος διαχείρισης κινδύνου σε κεντρικό επίπεδο, με συμφωνημένη διαδικασία προσδιορισμού και αξιολόγησης κινδύνων, να καθορίζει και να παρακολουθεί τις αντιδράσεις στους κινδύνους αυτούς, και να εγγυάται στα όργανα εποπτείας και λήψης αποφάσεων ότι η διαχείριση κινδύνου είναι ουσιαστική και ότι όλες οι απαντήσεις που δίνονται στους κινδύνους, συμπεριλαμβανομένων των εσωτερικών ελέγχων, είναι οι ενδεδειγμένες·

77. ζητεί από τον γενικό γραμματέα να χαράξει, με τη βοήθεια του διαχειριστή κινδύνων, μια συνεπή προσέγγιση σε επίπεδο θεσμικού οργάνου, για τον προσδιορισμό και τη διαχείριση θέσεων ευαίσθητου χαρακτήρα·

ΔΙΟΙΚΗΤΙΚΗ ΔΙΑΧΕΙΡΙΣΗ ΤΟΥ ΚΟΙΝΟΒΟΥΛΙΟΥ

ΓΔ προεδρίας

78. επισημαίνει το υψηλό κόστος των μέτρων πρόληψης ενδεχόμενης επιδημίας γρίπης H1N1 που λήφθηκαν από τα μέσα Σεπτεμβρίου του 2009 έως τα τέλη Μαρτίου του 2010, το ύψος των οποίων ήταν 1261000 ευρώ περίπου· υπογραμμίζει την ανάγκη να εκτιμάται στο μέλλον ο αριθμός των ατόμων που αναμένεται να ζητήσουν να εμβολιαστούν, πριν αγοραστεί το εμβόλιο·

ΓΔ Εσωτερικών Πολιτικών (IPOL) και ΓΔ Εξωτερικών Πολιτικών (EXPO)

79. επισημαίνει το κόστος των κοινοβουλευτικών αντιπροσωπειών (ΓΔ EXPO), το οποίο το 2009 ανήλθε σε 4301000 ευρώ περίπου·

80. υπογραμμίζει την κεφαλαιώδη σημασία της διαχείρισης γνώσης, ιδιαίτερα για το έργο των επιτροπών, καθώς και την ανάγκη για διαρκή και ενημερωμένη γνώση των επιχειρησιακών τομέων τους· υπενθυμίζει τον μεγάλο αριθμό νεοεκλεγέντων βουλευτών κατά τις τελευταίες κοινοβουλευτικές περιόδους· ζητεί από το Προεδρείο να μελετήσει τη δυνατότητα παροχής περαιτέρω ειδικής ενημέρωσης και κατάρτισης στους βουλευτές συμπεριλαμβανομένων ειδικών μέτρων για τους πρόσθετους 18 νέους βουλευτές [17] και τους μελλοντικούς παρατηρητές από την Κροατία·

81. εκφράζει την ικανοποίησή του για την καθιέρωση συστήματος υποστήριξης για την ασφάλεια των αντιπροσωπειών εκτός των τριών τόπων εργασίας, κύριος στόχος του οποίου είναι να προσφέρει στην ιεραρχία του Κοινοβουλίου όλες τις πληροφορίες που χρειάζεται για την παροχή βοήθειας στα μέλη των αντιπροσωπειών σε περίπτωση έκτακτης ανάγκης· επισημαίνει τη σημασία της εικοσιτετράωρης ανοικτής γραμμής συνδρομής, της θέσης του υπαλλήλου υπηρεσίας στη μονάδα ασφάλειας, και της παροχής κατάλληλης κατάρτισης και ενημέρωσης, όπως επίσης της μελλοντικής δημιουργίας ομάδας αντιμετώπισης κρίσεων· διατυπώνει την επιθυμία του να ενημερωθεί για το συνολικό κόστος της όλης επιχείρησης·

ΓΔ Επικοινωνίας

82. επισημαίνει ότι οι ανθρώπινοι πόροι που διαθέτει η ΓΔ Επικοινωνίας ανέρχονταν σε 722 θέσεις έως τις 31 Δεκεμβρίου 2009, οι δε τελικά διαχειρισθείσες πιστώσεις ήταν 80935000 ευρώ· ζητεί να επανεξεταστεί ο αριθμός και ο τόπος των θέσεων και να εξηγηθεί λεπτομερώς η ανάγκη την οποία εξυπηρετούν, με ανάλυση του αντικτύπου και των αποτελεσμάτων από τη ΓΔ Επικοινωνίας·

83. διερωτάται ως προς την αναγκαιότητα ύπαρξης εντός της ΓΣ μονάδας "απόδοσης και στρατηγικής διαχείρισης", όπως επίσης "μονάδας πολιτικής" και "μονάδας πόρων"· ζητεί από τον γενικό γραμματέα να επανεξετάσει τις συγκεκριμένες δομές και να εξετάσει κατά πόσο η δημιουργία μιας τέτοιας μονάδας θα μπορούσε να θεωρηθεί η απαρχή μιας διαδικασίας για τη συγκρότηση μεγάλων και περιττών ιδιαίτερων γραφείων για τους γενικούς γραμματείς·

84. σημειώνει ότι οι περισσότεροι προϊστάμενοι γραφείων πληροφοριών του Κοινοβουλίου απέστειλαν κοινή επιστολή στην οποία αμφισβητούσαν ορισμένες πτυχές της δημοσιονομικής διαχείρισης στη ΓΔ και ζητεί από τον γενικό γραμματέα να διερευνήσει το θέμα για να διαπιστώσει κατά πόσο η δημιουργία κεντρικών μονάδων στη ΓΔ όπως η "Απόδοση και στρατηγική διαχείριση" και η "Πολιτική" στερούν προσωπικό από δραστηριότητες πρώτες γραμμής όπως η δημοσιονομική διαχείριση, με επιπτώσεις στην αποτελεσματικότητα της ΓΔ·

85. εμμένει στην άποψη ότι, στο πλαίσιο της θέσης 3 2 4 2 του προϋπολογισμού, πρέπει να προσδιορίζονται σαφώς και να παρατίθενται με διαφάνεια συγκεκριμένες δραστηριότητες και το σχετικό κόστος τους·

Κέντρο Επισκεπτών

86. εκφράζει τη δυσαρέσκειά του για τη μεγάλη καθυστέρηση στο άνοιγμα του Κέντρου Επισκεπτών (που προβλεπόταν αρχικά για τις ευρωεκλογές του 2009) και για τον ελλιπή σχεδιασμό και την ανεπαρκή υποστήριξή του στην αρχική φάση από τη διοίκηση· επισημαίνει την ημερομηνία έναρξης λειτουργίας που προβλέπεται τώρα για τον Οκτώβριο-Νοέμβριο του 2011· επαναλαμβάνει το αίτημά του για λεπτομερή εξήγηση των συγκεκριμένων λόγων, συμπεριλαμβανομένης λεπτομερούς ανάλυσης των διαδικασιών προμηθειών, που ευθύνονται για τόσο σημαντική καθυστέρηση, και για αιτιολόγηση της ακριβούς αύξησης του κόστους του έργου·

87. υπογραμμίζει την ανάγκη να διασφαλιστεί εύκολη σύνδεση (με διάδρομο) μεταξύ του Κέντρου Επισκεπτών, του Ημικυκλίου και του μελλοντικού Οίκου Ευρωπαϊκής Ιστορίας για τις ομάδες επισκεπτών· ζητεί από τον γενικό γραμματέα να υποβάλει στην Επιτροπή Ελέγχου του Προϋπολογισμού, έως τις 30 Σεπτεμβρίου 2011, συγκεκριμένα σχέδια για την κατασκευή της σύνδεσης αυτής με εκτίμηση του μέγιστου πιθανού κόστους·

Οίκος Ευρωπαϊκής Ιστορίας

88. εκφράζει τη λύπη του διότι οι αποφάσεις σχετικά με τον Οίκο Ευρωπαϊκής Ιστορίας ελήφθησαν αποκλειστικά από το Προεδρείο του Κοινοβουλίου· ζητεί να συμμετέχουν οι αρμόδιες επιτροπές του Κοινοβουλίου στη λήψη περαιτέρω αποφάσεων σχετικά με τη διαμόρφωση του Οίκου Ευρωπαϊκής Ιστορίας· ενθαρρύνει τη συζήτηση σχετικά με τη δυνατότητα διεξαγωγής εκθέσεων σε διάφορα μέρη της Ευρώπης σε πρώτη φάση· ζητεί να αναπτυχθεί μια αντίληψη σχετικά με τον Οίκο Ευρωπαϊκής Ιστορίας ως ξεχωριστού και ανεξάρτητου νομικού προσώπου με την ελάχιστη δυνατή επίπτωση στον διοικητικό προϋπολογισμό του Κοινοβουλίου·

89. επιθυμεί να ενημερωθεί σχετικά με το συνολικό κόστος του Οίκου Ευρωπαϊκής ιστορίας και ζητεί από τον γενικό γραμματέα πληροφορίες σε σχέση με τα μέτρα που πρόκειται να ληφθούν για την αντιμετώπιση της αναμενόμενης μεγάλης αύξησης των επισκεπτών σε αμφότερα τα έργα όσον αφορά τον χώρο στάθμευσης (λεωφορεία, ΙΧ) και την εύκολη πρόσβαση στον προαύλιο χώρο της Esplanade (στο "dalle")·

Ομάδες επισκεπτών

90. υπενθυμίζει ότι τα έξοδα των χρηματοδοτούμενων ομάδων επισκεπτών θα πρέπει να επιστρέφονται στον επικεφαλής της ομάδας, καθώς και ότι το Κοινοβούλιο θα πρέπει να διενεργήσει μελέτη για να διαπιστωθεί αν το σύστημα της επιστροφής των εξόδων ταξιδιού επίσημων ομάδων επισκεπτών είναι ενδεδειγμένο σε σχέση με τα διαφορετικά σημεία αναχώρησης και προορισμού των επισκεπτών·

Europarl TV

91. εκφράζει τη λύπη του διότι ο σταθμός EuroparlTV δεν μπορεί να θεωρηθεί επιτυχημένος, δεδομένου ότι έχει πολύ μικρό αριθμό άμεσων χρηστών σε ατομικό επίπεδο [18] (με εξαίρεση τους θεατές μέσω συμφωνιών συνεργασίας με περιφερειακούς τηλεοπτικούς σταθμούς) παρά τις σημαντικές ετήσιες πιστώσεις που λαμβάνει, οι οποίες ανέρχονται σε 9000000 ευρώ περίπου· ζητεί, στο πλαίσιο αυτό, τη διεξαγωγή ανάλυσης κόστους οφέλους του σταθμού EuroparlTV, με σκοπό την επίτευξη εξοικονομήσεων στον συγκεκριμένο τομέα·

Βραβεία

92. παρατηρεί ότι τα τελευταία χρόνια το Κοινοβούλιο έχει αυξήσει σημαντικά τον αριθμό και τον προϋπολογισμό των βραβείων του [19]· εκφράζει αμφιβολίες ως προς το αν τα βραβεία αυτά εκφράζουν με τον καλύτερο τρόπο τις κύριες αρμοδιότητες και τα καθήκοντα του Κοινοβουλίου που απορρέουν από τις εξουσίες του στον νομοθετικό και τον δημοσιονομικό τομέα και στον έλεγχο του προϋπολογισμού· ζητεί από το Προεδρείο του να μην αναλάβει άλλες πρωτοβουλίες χρηματοδότησης νέων βραβείων και να επανεξετάσει τη δομή των υπαρχόντων βραβείων·

93. εκφράζει τη λύπη του διότι, παρά την άποψη που εκφράζει στο ψήφισμά του [20], σύμφωνα με την οποία δεν είναι σκόπιμη η απονομή Βραβείου Δημοσιογραφίας διότι το Κοινοβούλιο δεν πρέπει να βραβεύει τους δημοσιογράφους, καθήκον των οποίων είναι η κριτική εξέταση των θεσμικών οργάνων της ΕΕ και του έργου τους, η ΓΔ COMM έχει ήδη κινήσει τη διαδικασία για το βραβείο του 2011· ζητεί να μην απονεμηθεί βραβείο το 2012·

94. ζητεί να υπάρξει ανοιχτή και διαφανής παρουσίαση όλων των δαπανών που συνδέονται άμεσα ή έμμεσα με τα βραβεία του Ευρωπαϊκού Κοινοβουλίου·

Η προεκλογική εκστρατεία του 2009

95. επισημαίνει με ανησυχία τη γενική πτώση της συμμετοχής στις ευρωεκλογές του 2009 στο 43,2 %, παρά τις σημαντικές προσπάθειες που καταβλήθηκαν για την ενίσχυση της προεκλογικής εκστρατείας του Κοινοβουλίου, η οποία κόστισε περίπου 5676000 ευρώ·

Γραφείο συνδέσμου στην Ουάσιγκτον

96. επισημαίνει ότι το συνολικό κόστος της δημιουργίας γραφείου συνδέσμου του Ευρωπαϊκού Κοινοβουλίου με το Κογκρέσο στην Ουάσιγκτον το 2009 και το 2010 εκτιμάται σε 400000 δολάρια ΗΠΑ ετησίως περίπου λόγω της διοικητικής διευθέτησης με την Επιτροπή· επισημαίνει ότι η δημιουργία του γραφείου δεν συνοδεύτηκε από τη δημιουργία νέων θέσεων, δεδομένου ότι στελεχώθηκε με ανακατανομή θέσεων, αποστολές μακράς διάρκειας και σύστημα μονοετών αποστολών· εκφράζει την ανησυχία του για το πιθανό μελλοντικό κόστος και ζητεί από τις αρμόδιες επιτροπές του να ενημερώνονται τακτικά και πλήρως σχετικά με οποιοδήποτε μελλοντικό σχέδιο θα είχε σημαντική δημοσιονομική επίπτωση και σχετίζεται με το συγκεκριμένο γραφείο·

Γραφεία πληροφοριών

97. επισημαίνει την ανάγκη διαρκούς και ισορροπημένης ενημέρωσης σχετικά με την ευρωπαϊκή υπηκοότητα· τονίζει ως εκ τούτου τη σημασία καλά επιλεγμένων τοποθεσιών για τα γραφεία πληροφοριών του·

ΓΔ Προσωπικού

98. επισημαίνει ότι το επίπεδο των εκκρεμών αναλήψεων υποχρεώσεων (λίγο κάτω από τα 6000000 ευρώ ή 1,4 %) για το κονδύλιο 1200 (αποδοχές και αποζημιώσεις) μπορεί να εξηγηθεί από την απόφαση που έλαβε το Συμβούλιο τον Δεκέμβριο του 2009 όσον αφορά τη χορήγηση μισθολογικής αναπροσαρμογής μόνο 1,85 %, ενώ ο προϋπολογισμός είχε αναθεωρηθεί με βάση το ποσοστό 3,7 % που είχε υποδείξει στην πρότασή της η Επιτροπή·

99. επισημαίνει ότι, μετά την καθιέρωση των νέων κανόνων για τους διαπιστευμένους κοινοβουλευτικούς βοηθούς, η ΓΔ Προσωπικού χρειάστηκε να διεκπεραιώσει 1770 νέες συμβάσεις που συνάφθηκαν με τους νέους κανόνες, στην πλειονότητά τους το 2009· παρατηρεί ότι, συνολικά, η όλη επιχείρηση μπορεί να χαρακτηριστεί επιτυχημένη·

100. εκφράζει τη λύπη του διότι εξακολουθεί να επιτρέπεται η απασχόληση μελών της οικογενείας ως βοηθών, μετά τις εξαιρέσεις από το καθεστώς των βουλευτών που ενέκρινε το Προεδρείο κατά τη συνεδρίασή του στις 23 Νοεμβρίου 2009· καλεί τη διοίκηση να αξιολογήσει αυστηρά τις αιτιολογήσεις για τις υπόλοιπες περιπτώσεις τέτοιων προσλήψεων· καλεί τον γενικό γραμματέα να εξετάσει το ενδεχόμενο θέσπισης ειδικών κανόνων βάσει των οποίων θα απαγορεύεται στους βουλευτές να προσλαμβάνουν ως βοηθούς μέλη της οικογένειας άλλων βουλευτών·

101. επισημαίνει τη σημαντική παρουσία υπηκόων ενός συγκεκριμένου κράτους μέλους (13,5 %, υψηλότερο από εκείνο οποιασδήποτε άλλης εθνικότητας) στη Γενική Γραμματεία του Κοινοβουλίου· υπενθυμίζει ότι η Γενική Γραμματεία πρέπει να εξυπηρετεί εξίσου τους βουλευτές από όλα τα κράτη μέλη και ότι τούτο πρέπει να αντανακλάται καλύτερα στη στελέχωσή της·

Αποστολές στους τρεις τόπους εργασίας

102. υπογραμμίζει την ανάγκη για περαιτέρω εξορθολογισμό των αποστολών μεταξύ των τριών τόπων εργασίας, με καλύτερη αιτιολόγηση και παρακολούθηση αυτών, προκειμένου να αποφεύγονται περιττές αποστολές και δαπάνες· τονίζει δε ιδίως ότι πρέπει να ληφθούν υπόψη τα αποτελέσματα των επικείμενων ελέγχων της υπηρεσίας εσωτερικού ελέγχου στο πεδίο της κοινοβουλευτικής επικούρησης· καλεί τον γενικό γραμματέα να υποβάλει έκθεση, στο πλαίσιο της διαδικασίας απαλλαγής, σχετικά με το συνολικό ποσό που εξοικονομήθηκε χάρη σε περαιτέρω εξορθολογισμό·

ΓΔ Υποδομών και Υλικοτεχνικής Υποστήριξης (DG INLO)

103. εκφράζει την ανησυχία του για το κρούσμα παρατυπίας ως προς την τιμολόγηση, το οποίο μπορεί μεν να μην έγινε από πρόθεση, αλλά επιδεικνύει την αποτυχία του συστήματος εσωτερικού ελέγχου της ΓΔ INLO όσον αφορά την πρόληψη τέτοιων φαινομένων· καλεί εκ νέου τη ΓΔ INLO να εφαρμόσει κατά γράμμα το σχέδιο δράσης που συμφωνήθηκε με τον εσωτερικό ελεγκτή·

Μετακινήσεις των βουλευτών

104. παρατηρεί ότι το κόστος της υπηρεσίας υπηρεσιακών οχημάτων του Ευρωπαϊκού Κοινοβουλίου ανήλθε σε 1272932 ευρώ στο Στρασβούργο και 2352756 ευρώ στις Βρυξέλλες· επισημαίνει, περαιτέρω, ότι το Κοινοβούλιο υπέγραψε νέα σύμβαση για τη μονάδα υπηρεσιακών οχημάτων, εκτιμώμενης συνολικής αξίας 5250000 ευρώ (για μια τετραετία)·

105. ζητεί από το Προεδρείο του να επανεξετάσει τους κανόνες για τις χρήσεις των υπηρεσιακών οχημάτων, προκειμένου να τεθεί τέρμα στην τρέχουσα πρακτική της πραγματοποίησης μεγάλων διαδρομών χωρίς επιβάτες με μοναδικό σκοπό την εξυπηρέτηση αποστολών μικρών αποστάσεων (από το αεροδρόμιο στον τελικό προορισμό στην πόλη και αντίστροφα)· υπογραμμίζει το κόστος αυτών των πρακτικών· καλεί το Προεδρείο να βρει λιγότερο δαπανηρές εναλλακτικές λύσεις προκειμένου να αξιοποιούνται με βέλτιστο τρόπο τα χρήματα των φορολογουμένων·

Κυλικεία και εστιατόρια

106. θεωρεί ότι οι υπηρεσίες που παρέχονται μέσα στα κτίρια του Κοινοβουλίου από εμπορικές επιχειρήσεις και δεν είναι αναγκαίες για τις δραστηριότητες του Οργάνου πρέπει να είναι αυτοχρηματοδοτούμενες και να μην επιδοτούνται άμεσα ή έμμεσα από τον προϋπολογισμό του Κοινοβουλίου, ενώ οποιεσδήποτε εξαιρέσεις σε σχέση με τεκμαρτό κόστος πρέπει να εμφανίζονται ξεχωριστά στον προϋπολογισμό και να αιτιολογούνται πλήρως·

107. πιστεύει, δεδομένης τής μεγάλης ποικιλίας τοποθεσιών που θα μπορούσαν να διατίθενται εντός των κτιρίων του Κοινοβουλίου για κυλικεία, μπαρ και καταστήματα, ότι το προσωπικό θα μπορούσε να εξυπηρετείται καλύτερα αν επιτρεπόταν σε σημαντικό αριθμό ανταγωνιστικών καταστημάτων εστίασης, συμπεριλαμβανομένων των προβεβλημένων επιχειρήσεων του κλάδου (καφεπωλεία, ταχυφαγεία, εστατόρια, κ.ο.κ.) να ανοίξουν παραρτήματα μέσα στο Κοινοβούλιο· ζητεί να καταρτιστεί σχέδιο σχετικά με τον τρόπο με τον οποίο θα μπορούσαν οι διάφορες διευκολύνσεις εστίασης να δοθούν για υποβολή προσφορών ξεχωριστά όταν λήξουν οι τρέχουσες συμβάσεις·

108. ζητεί συμπληρωματικές πληροφορίες για τη λειτουργία των κυλικείων και των εστιατορίων, ιδιαίτερα όσον αφορά τη σχέση μεταξύ ετήσιας επιδότησης και κερδών/ζημιών·

ΓΔ Μετάφρασης και ΓΔ Διερμηνείας και Διασκέψεων

109. υπογραμμίζει ότι, παράλληλα με τη διατήρηση υψηλού επιπέδου εργασίας, απαιτούνται επίσης αποδοτικότερη αξιοποίηση των γλωσσικών πόρων και έλεγχος του κόστους τους μέσω της εξέτασης του συνολικού φόρτου εργασίας κάθε γλωσσικού τμήματος και μέσω της μέριμνας για μείωση των δαπανών που οφείλονται στην ακύρωση αιτήσεων για συνεδριάσεις την τελευταία στιγμή, στις επισκέψεις αντιπροσωπειών με διερμηνεία, και στην αθέτηση των προθεσμιών μετάφρασης όπως καθορίζονται με τον Κώδικα Συμπεριφοράς· εμμένει στην άποψη ότι οι επιτροπές, οι αντιπροσωπείες και οι πολιτικές ομάδες που αγνοούν συστηματικά τις προθεσμίες που καθορίζονται στον Κώδικα Συμπεριφοράς οφείλουν να τις τηρούν αυστηρότερα·

110. θεωρεί ότι η εξωτερική ανάθεση μεταφράσεων μπορεί να επιφέρει σημαντική μείωση του κόστους, πιστεύει όμως ότι απαιτούνται προσπάθειες για βελτίωση της ποιότητας των εξωτερικών μεταφράσεων· τάσσεται υπέρ μιας ολοένα και ευρύτερης χρήσης της βάσης δεδομένων Euramis, κοινής για όλα τα θεσμικά όργανα, και άλλων τεχνολογικών εξελίξεων στον τομέα της μετάφρασης (όπως ένα ενιαίο ολοκληρωμένο σύστημα που να συνδυάζει DocEP και Euramis/μεταφραστικές μνήμες) ώστε να αποφεύγονται οι επικαλύψεις στις μεταφράσεις και να μειωθεί το κόστος της μετάφρασης· υπογραμμίζει, ωστόσο, ότι κανένα σύστημα αυτόματης μετάφρασης δεν μπορεί να αντικαταστήσει πλήρως τους μεταφραστές·

111. εκφράζει την ανησυχία του για την έλλειψη διαθέσιμων ανθρώπινων πόρων σε ορισμένες γλώσσες, καθώς και για το γεγονός ότι η πρόσληψη νέων διερμηνέων και μεταφραστών μπορεί να υπονομευτεί από την έλλειψη αντίστοιχων πανεπιστημιακών σπουδών σε ορισμένα κράτη μέλη· υπογραμμίζει επίσης το πρόβλημα που θα προκύπτει προσεχώς από την επικείμενη αλλαγή γενιάς στις μεταφράσεις των γλωσσών της ΕΕ-15, δεδομένου ότι μεγάλος αριθμός διερμηνέων και μεταφραστών από αυτές τις γλώσσες αναμένεται να συνταξιοδοτηθούν μέσα στα επόμενα πέντε με δέκα έτη·

112. εκφράζει τον θαυμασμό του για την υψηλή ποιότητα των υπηρεσιών διερμηνείας του Κοινοβουλίου, αλλά και τη λύπη του διότι σε ορισμένες περιπτώσεις διατίθεται διερμηνεία για ορισμένες γλώσσες χωρίς να χρησιμοποιείται· υπογραμμίζει την ανάγκη να ληφθούν μέτρα για τη μείωση του κόστους της περιττής διερμηνείας στις συνεδριάσεις και ζητεί επ’ αυτού την ανάπτυξη και ταχεία εφαρμογή ενός συστήματος με το οποίο αποφεύγεται η διάθεση διερμηνείας σε γλώσσες που στην πραγματικότητα δεν ομιλούνται στη συγκεκριμένη συνεδρίαση·

113. προτείνει συνεπώς ένα σύστημα βάσει του οποίου, για παράδειγμα, παρέχεται αυτομάτως διερμηνεία στις έξι μεγαλύτερες επίσημες γλώσσες (FR, DE, EN, PL, ES, IT) κατά τις συνεδριάσεις των ομάδων εργασίας, ενώ η διερμηνεία σε οποιαδήποτε άλλη επίσημη γλώσσα διατίθεται μόνο κατόπιν αιτήματος βουλευτή με ειδική εκ των προτέρων κοινοποίηση της παρουσίας του, προκειμένου να διασφαλίζεται μεν το δικαίωμά του να μιλήσει στη γλώσσα του εφόσον το επιθυμεί αλλά να αποφεύγεται η περιττή διερμηνεία και το περιττό κόστος·

ΓΔ Οικονομικών

114. σημειώνει με προβληματισμό τις αδυναμίες που παρουσιάζει η διαδικασία προμηθειών στη ΓΔ Οικονομικών, όπως προσδιορίστηκαν από τον εσωτερικό ελεγκτή κατά τον έλεγχο της διαδικασίας αυτής, αδυναμίες που συνίστανται, στην περίπτωση της προμήθειας τραπεζικών υπηρεσιών, στην έλλειψη επαρκούς πρόβλεψης αναγκών η οποία προκάλεσε προβλήματα στις προδιαγραφές των προσφορών, και στην ύπαρξη ορισμένων σημαντικών κινδύνων, μολονότι από τον έλεγχο προέκυψε επίσης ότι οι ισχύουσες ρυθμίσεις παρέχουν επαρκή επίπεδα προστασίας από βασικούς κινδύνους· υπογραμμίζει ότι είναι επειγόντως ανάγκη να βελτιωθεί ο τρόπος διεξαγωγής των ελέγχων ώστε να αντιμετωπίζονται αποτελεσματικότερα οι εντοπιζόμενοι κίνδυνοι·

115. θεωρεί ότι οι υπηρεσίες και οι διαδικασίες της ΓΔ Οικονομικών πρέπει να απλουστευτούν και να εξορθολογιστούν προκειμένου να επιταχυνθεί η διεκπεραίωση των τιμολογίων τοπικών βοηθών με έδρα στα κράτη μέλη και να περιοριστούν οι αναμονές και οι γραφειοκρατικές διαδικασίες· πιστεύει ότι η ΓΔ Οικονομικών πρέπει να παρέχει ταχύτερη ηλεκτρονική ενημέρωση στους βουλευτές σχετικά με τα απομένοντα διαθέσιμα κονδύλια· θεωρεί, ακόμα, ότι η ΓΔ Οικονομικών πρέπει να οργανώσει μαθήματα για την εκπαίδευση του προσωπικού των βουλευτών στις διαδικασίες· εκτιμά συνεπώς ότι, για να υλοποιηθούν αυτοί οι στόχοι, οφείλει η ΓΔ Οικονομικών να εκπονήσει σχέδιο δράσης έως τις 30 Σεπτεμβρίου 2011 το αργότερο·

116. επισημαίνει με ικανοποίηση ότι για πρώτη φορά το 2009 εγγράφηκε στον προϋπολογισμό πρόβλεψη για τις συντάξεις των βουλευτών·

Γραφείο Ταξιδίων

117. υπογραμμίζει τη σημασία της διασφάλισης επιχειρησιακής συνέχειας σε περίπτωση χρεοκοπίας ή λήξης της σύμβασης για Γραφείο Ταξιδίων· προσβλέπει στην καθιέρωση ηλεκτρονικής τιμολόγησης, η οποία θα έχει ως αποτέλεσμα σημαντική απλούστευση και εξοικονόμηση κόστους·

118. παρατηρεί ότι το Κοινοβούλιο έχει συνάψει σύμβαση με ένα μόνο ταξιδιωτικό γραφείο και εκτιμά ότι αυτή η μονοπωλιακή κατάσταση ενέχει τον κίνδυνο να μην εξασφαλίζονται οι καλύτερες δυνατές τιμές για τους βουλευτές και για το Κοινοβούλιο· ζητεί να εξεταστεί ο τρόπος με τον οποίο το ταξιδιωτικό γραφείο αγοράζει τα εισιτήρια που προσφέρονται στους βουλευτές και τους βοηθούς για επίσημες αποστολές ή στους βουλευτές που μεταβαίνουν από τον έναν τόπο εργασίας στον άλλον, και επισημαίνει ότι τα προσφερόμενα εισιτήρια δεν είναι πάντα τα φτηνότερα της αγοράς για τη συγκεκριμένη κατηγορία·

119. ζητεί από τη ΓΔ Οικονομικών να συμπεριλάβει στην έκθεση δραστηριοτήτων της για το 2010 στοιχεία σχετικά με την εξέλιξη των τιμών που χρεώνει ο νέος ανάδοχος, καθώς και για τις καταγγελίες σε σχέση με τη μετάβαση από την Carlsonwagonlit στην BCD· διατυπώνει την αντίθεσή του ως προς την αύξηση του προσωπικού και τις πρόσθετες πληρωμές ύψους 34000 ευρώ για το 2010 που έλαβαν χώρα λίγο μετά τη σύναψη της σύμβασης τον Δεκέμβριο του 2009· ζητεί να περιλαμβάνονται στις μελλοντικές συμβάσεις κίνητρα για τη διασφάλιση των φτηνότερων τιμών της αγοράς στα εισιτήρια·

120. ζητεί από τον γενικό γραμματέα να αναθέσει μελέτη σχετικά με τη μείωση του κόστους των ταξιδιών των βουλευτών και των υπαλλήλων, όπου να διερευνάται, για παράδειγμα, η δυνατότητα ομαδικών αντί ατομικών κρατήσεων αεροπορικών εισιτηρίων, σε ετήσια βάση, και η αγορά των εισιτηρίων με διαδικασίες πρόσκλησης για υποβολή προσφορών για ετήσιες συμβάσεις πτήσεων· ζητεί επίσης την ανάπτυξη συστήματος για την επιστροφή των συλλεγόμενων μιλίων πτήσης στο Κοινοβούλιο ώστε να μειωθεί περαιτέρω το κόστος·

ΓΔ Καινοτομίας και Τεχνολογικής Υποστήριξης

121. επισημαίνει τις αποφάσεις του Προεδρείου της 17ης Ιουνίου 2009 και της 18ης Οκτωβρίου 2010 όσον αφορά την επέκταση της εμβέλειας του ασύρματου δικτύου (Wi-Fi) στο Ευρωπαϊκό Κοινοβούλιο, ώστε να καλύπτει την αίθουσα της ολομέλειας, τις αίθουσες συνεδριάσεων των επιτροπών, τα γραφεία των βουλευτών και τους δημόσιους χώρους στις Βρυξέλλες και το Στρασβούργο·

122. υπογραμμίζει την ανάγκη για περισσότερα και καλύτερα μέσα πληροφορικής για την υποστήριξη της διαδικασίας προμηθειών· εκφράζει σχετικά την ικανοποίησή του διότι η DG ITEC έθεσε σε λειτουργία στις 20 Δεκεμβρίου 2010 το WebContracts Version 2.3, το οποίο υποστηρίζει συμβάσεις πλαίσια, εξειδικευμένα έντυπα παραγγελίας και εξειδικευμένες συμβάσεις υπηρεσιών σε σχέση με σύμβαση-πλαίσιο·

123. ζητεί από τον γενικό γραμματέα να υποβάλει στην Επιτροπή Ελέγχου του Προϋπολογισμού σημείωμα σχετικά με το προβλεπόμενο χρονοδιάγραμμα για την εφαρμογή του συστήματος διαχείρισης γνώσης και τις εξοικονομήσεις που θεωρεί ότι θα προκύψουν από τον εξορθολογισμό των πηγών πληροφοριών έως τις 15 Ιουλίου 2011·

124. επισημαίνει με ικανοποίηση τη σημαντική μείωση (49 %, από 8690 σε 4446) που σημειώθηκε το 2010 όσον αφορά τον διαθέσιμο εξοπλισμό πληροφορικής (εκτυπωτές, προσωπικοί υπολογιστές, οθόνες κ.λπ.) στις διάφορες ΓΔ· ζητεί, ωστόσο, να υπάρξει περαιτέρω μείωση της ποσότητας του εξοπλισμού διότι παραμένει μεγάλη και διότι αντιπροσωπεύει επίσης σημαντική εναπομένουσα αξία (περίπου 880000 ευρώ)· θεωρεί ότι πρέπει να εξεταστεί σοβαρά το ενδεχόμενο δημιουργίας κεντρικού αποθηκευτικού χώρου για εκτυπωτές, φαξ και προσωπικούς υπολογιστές·

Πολιτικές ομάδες (θέση 4000 του προϋπολογισμού)

125. επισημαίνει ότι το 2009 οι πιστώσεις που είχαν εγγραφεί στη θέση 4000 του προϋπολογισμού χρησιμοποιήθηκαν ως εξής:

Ομάδα | 2009 πρώτο εξάμηνο | 2009 δεύτερο εξάμηνο |

Ετήσιες πιστώσεις [21] | Ίδια έσοδα και μεταφερθείσες πιστώσεις | Δαπάνες | Ποσοστό απορρόφησης των ετήσιων πιστώσεων | Ποσά που μεταφέρθηκαν στην επόμενη περίοδο | Ετήσιες πιστώσεις | Ίδια έσοδα και μεταφερθείσες πιστώσεις | Δαπάνες | Ποσοστό απορρόφησης των ετήσιων πιστώσεων | Ποσά που μεταφέρθηκαν στην επόμενη περίοδο |

PPE (πρώην PPE-DE) | 9929 | 7762 | 15078 | 152 % | 2613 | 9786 | 2633 | 10237 | 105 % | 2182 |

S&D (πρώην PSE) | 7357 | 6936 | 9857 | 134 % | 4436 | 6877 | 4499 | 6893 | 100 % | 4483 |

ALDE | 3382 | 3034 | 4750 | 140 % | 1667 | 3058 | 1698 | 2578 | 84 % | 2178 |

Verts/ALE | 1453 | 1049 | 1953 | 134 % | 548 | 1907 | 554 | 1282 | 67 % | 1179 |

GUE/NGL | 1432 | 1484 | 1649 | 115 % | 1267 | 1240 | 1270 | 1453 | 117 % | 1057 |

UEN | 1417 | 1251 | 2473 | 174 % | 195 | — | 201 | 79 | — | — |

IND/DEM | 775 | 586 | 925 | 119 % | 436 | — | 437 | 123 | — | — |

ECR | — | — | — | — | — | 1788 | 3 | 1415 | 79 % | 376 |

EFD | — | — | — | — | — | 1113 | 1 | 701 | 63 % | 413 |

Μη εγγεγραμμένοι βουλευτές | 601 | 349 | 512 | 85 % | 204 | 568 | 204 | 414 | 73 % | 248 |

Σύνολο | 26348 | 22450 | 37196 | 141 % | 11367 | 26338 | 11500 | 25177 | 96 % | 12116 |

Ευρωπαϊκά πολιτικά κόμματα και ευρωπαϊκά πολιτικά ιδρύματα

126. επισημαίνει ότι το 2009 οι πιστώσεις που είχαν εγγραφεί στις θέσεις 4020 και 4030 του προϋπολογισμού χρησιμοποιήθηκαν ως εξής:

Κόμμα | Συντομογραφία | Ίδιοι πόροι [22] | Επιχορήγηση ΕΚ | Σύνολο εσόδων | Επιχορήγηση ΕΚ ως ποσοστό των επιλέξιμων δαπανών (μέγιστο 85 %) | Πλεόνασμα εσόδων (μεταφορά στο αποθεματικό) ή έλλειμμα |

Ευρωπαϊκό Λαϊκό Κόμμα | PPE | 1486 | 3486 | 4971 | 68 % | –303 |

Ευρωπαϊκό Σοσιαλιστικό Κόμμα | PES | 913 | 3100 | 4013 | 77 % | –71 |

Ευρωπαϊκό Κόμμα των Φιλελευθέρων, Δημοκρατών και Μεταρρυθμιστών· | ELDR | 377 | 1179 | 1556 | 79 % | 10 |

Ευρωπαϊκό Πράσινο Κόμμα | EGP | 568 | 644 | 1211 | 60 % | 129 |

Κόμμα της Ευρωπαϊκής Αριστεράς | EL | 165 | 562 | 728 | 76 % | –16 |

Συμμαχία για την Ευρώπη των εθνών | AEN | 68 | 385 | 453 | 85 % | 0 |

Ευρωπαϊκό Δημοκρατικό Κόμμα | EDP/PDE | 58 | 249 | 307 | 85 % | 6 |

Ευρωπαϊκή Ελεύθερη Συμμαχία | EFA | 67 | 227 | 294 | 72 % | -21 |

Δημοκράτες στην ΕΕ | EUD | 139 | 217 | 356 | 85 % | 36 |

Σύνολο | | 3841 | 10048 | 13890 | 73 % | –230 |

127. συντάσσεται με τα συμπεράσματα και τις συστάσεις του εσωτερικού ελεγκτή που περιλαμβάνονται στην έκθεση ελέγχου αρ. 09/10 ("Συνέχεια στην επανεξέταση των συνεισφορών σε πολιτικά κόμματα σε ευρωπαϊκό επίπεδο και νέα αξιολόγηση των πολιτικών ιδρυμάτων και της εφαρμογής των κανόνων για τα αποθεματικά και τη μεταφορά πλεονασμάτων") και ζητεί από τις αρμόδιες υπηρεσίες να υλοποιήσουν τις 27 ζητούμενες δράσεις και κυρίως τις κρίσιμες δράσεις, όσον αφορά:

- την καθιέρωση υποχρεωτικού προτύπου υποβολής εκθέσεων για την υλοποίηση των δραστηριοτήτων των ευρωπαϊκών πολιτικών κομμάτων και τις αντίστοιχες επιλέξιμες δαπάνες (δύο κρίσιμες δράσεις) προκειμένου να διατίθενται κατάλληλα μέσα για την εκτίμηση της επιλεξιμότητας των δραστηριοτήτων και/ή του κόστους,

- την ορθή εφαρμογή των κανόνων για τις εισφορές σε είδος,

- τη διενέργεια εκ των υστέρων επιτόπιων ελέγχων, με βάση την εκτίμηση κινδύνου,

- την υποχρεωτική εφαρμογή του προτύπου διάρθρωσης και για τα ιδρύματα,

- τον καθορισμό κριτηρίων αποδοχής για τις εισφορές σε είδος·

128. εκφράζει επ’ αυτού την ικανοποίησή του για τη σύσταση εσωτερικής ομάδας εργασίας με αποστολή την εξέταση των πρακτικών μέτρων που πρέπει να λάβει η ΓΔ Οικονομικών·

129. υπογραμμίζει, περαιτέρω, την ανάγκη να διαθέτουν τα κόμματα και τα ιδρύματα σύστημα πρότυπου εξωτερικού ελέγχου αντί της ελευθερίας επιλογής που ισχύει σήμερα για τον ορισμό εξωτερικών ελεγκτών, καθώς και την ανάγκη για αυστηρή εφαρμογή των κανόνων λογιστικής από τη διοίκηση του Κοινοβουλίου, ιδιαίτερα για συνεισφορές σε είδος, μεταφορές και αποθεματικά· εκφράζει στο πλαίσιο αυτό την ικανοποίησή του για την πρόσφατη απόφαση του Προεδρείου να ορίσει το Κοινοβούλιο με δική του δαπάνη εξωτερικό ελεγκτή για τα κόμματα και τα ιδρύματα·

Προαιρετικό Ταμείο Συντάξεων

130. επισημαίνει ότι κατά τη συνεδρίασή του της 1ης Απριλίου 2009, το Προεδρείο αποφάσισε μεταξύ άλλων ότι το Κοινοβούλιο θα αναλάβει τη νομική ευθύνη του για να εγγυηθεί το δικαίωμα των βουλευτών που συμμετέχουν στο Ταμείο να λάβουν πρόσθετη σύνταξη· εκφράζει την ικανοποίησή του για το γεγονός ότι:

i) η επιλογή για είσπραξη μειωμένη σύνταξης από την ηλικία των 50 ετών και η επιλογή για την είσπραξη εφάπαξ ποσού ίσου προς το 25 % των συνταξιοδοτικών δικαιωμάτων καταργήθηκαν προκειμένου να βελτιωθεί η ρευστότητα του Ταμείου και να αποφευχθεί η πρόωρη εξάντληση του κεφαλαίου·

ii) η ηλικία συνταξιοδότησης από το Ταμείο αυξήθηκε από τα 60 στα 63 έτη·

iii) οι διαχειριστές του Ταμείου κλήθησαν να εγκρίνουν μια πιο συνετή και ισορροπημένη επενδυτική στρατηγική και να αποφύγουν την έκθεση του Ταμείου σε κινδύνους διακυμάνσεων των συναλλαγματικών ισοτιμιών·

131. επισημαίνει ότι το τεράστιο αναλογιστικό έλλειμμα στο τέλος του 2008 (περίπου 120000000 ευρώ) έχει μειωθεί σημαντικά (αν και στις 31 Δεκεμβρίου 2009 εξακολουθούσε να ανέρχεται σε 84500000 ευρώ περίπου), χάρη στη βελτίωση της κατάστασης των αγορών· υπογραμμίζει, ωστόσο, ότι πρέπει να πραγματοποιηθεί νέα αναλογιστική μελέτη, προκειμένου να εκτιμηθεί ο αντίκτυπος των αποφάσεων του Προεδρείου σχετικά με τα μέτρα που εφαρμόζονται στα μέλη του καθεστώτος αυτού,

132. θεωρεί ότι ο γενικός γραμματέας οφείλει να υποβάλει στην Επιτροπή Ελέγχου του προϋπολογισμού σημείωμα στο οποίο διευκρινίζεται ο ρόλος του Κοινοβουλίου στη διαχείριση και την εποπτεία του ενεργητικού του Ταμείου· υπενθυμίζει ότι σύμφωνα με τις εκτιμήσεις του Ταμείου, ακόμα και μετά την εφαρμογή των περιοριστικών μέτρων του 2009 σε σχέση με την καταβολή των δικαιωμάτων, το Ταμείο θα παρουσιάσει σημαντικό έλλειμμα και θα εξαντλήσει τα κεφάλαιά του μεταξύ του 2020 και του 2025· θεωρεί ότι το έλλειμμα αυτό δεν πρέπει να καλυφθεί με χρήματα των φορολογουμένων, αλλά από το ίδιο το Ταμείο·

Τόποι εργασίας

133. λαμβάνει υπόψη τους δημοσιονομικούς περιορισμούς που αντιμετωπίζουν πολλά κράτη μέλη ως αποτέλεσμα της χρηματοπιστωτικής και οικονομικής κρίσης, καθώς και την ανάγκη για κριτική αναθεώρηση των δυνατοτήτων εξοικονόμησης σε όλα τα επίπεδα, συμπεριλαμβανομένης της εξοικονόμησης σε επίπεδο Ένωσης· υπογραμμίζει ότι θα επιτυγχάνονταν πραγματικές οικονομίες αν το Κοινοβούλιο είχε μόνο έναν τόπο εργασίας στην ίδια τοποθεσία·

Πράσινο Κοινοβούλιο

134. επαναλαμβάνει το αίτημά του να διατίθεται στην Επιτροπή Ελέγχου του Προϋπολογισμού αντίγραφο της ετήσιας έκθεσης του EMAS·

135. ζητεί από τη διοίκηση να επισπεύσει τις ενέργειες για τη δραστική μείωση της κατανάλωσης χαρτιού στο Κοινοβούλιο· θεωρεί ότι η καθολική χρήση ηλεκτρονικού εξοπλισμού αποτελεί κλειδί για την αποφυγή σπατάλης άνω των 1000 τόνων χαρτιού ετησίως· θεωρεί επίσης ότι πρέπει να δοθεί η δυνατότητα στους βουλευτές να δηλώνουν ότι δεν επιθυμούν να τους διατίθενται τα έγγραφα σε χαρτί·

136. θεωρεί ότι οι εκπομπές που προκαλούνται από τις μεταφορές συμβάλλουν στο μεγαλύτερο μερίδιο του αποτυπώματος άνθρακα του Κοινοβουλίου, το οποίο, σύμφωνα με το σχέδιο δράσης του για το CO2, έχει ως στόχο να το μειώσει κατά 30 % έως το 2020· ζητεί συνεπώς να ληφθούν κατάλληλα μέτρα για τη μείωση του αποτυπώματος άνθρακα· επικροτεί επ’ αυτού την εκπόνηση μελέτης για το θέμα αυτό· ζητεί από τις αρμόδιες υπηρεσίες του Κοινοβουλίου να παρέχουν συστηματικά, όταν κάνουν κρατήσεις για ταξίδια, πληροφορίες σχετικά με τις εκπομπές που προκαλούν τα διάφορα μεταφορικά μέσα·

137. εκφράζει την ικανοποίησή του για την πρόταση να εγκατασταθούν μηχανήματα παροχής νερού από το σύστημα ύδρευσης σε όλες τις αίθουσες συνεδριάσεων ώστε να εξοικονομηθούν πόροι, όπως αποφασίστηκε από το Προεδρείο στο πρόγραμμα δράσης για το CO2 τον Φεβρουάριο του 2009·

138. ζητεί από τις αρμόδιες υπηρεσίες του να προτείνουν μέτρα για την αύξηση της ενεργειακής απόδοσης των κτιρίων του Κοινοβουλίου, ιδιαίτερα όσον αφορά τη μετασκευή γυάλινων επιφανειών και γεφυρών·

139. παροτρύνει τη διοίκηση του Κοινοβουλίου να αντικαταστήσει τα υπηρεσιακά αυτοκίνητα με οχήματα φιλικά προς το περιβάλλον, εκσυγχρονίζοντας σε διαρκή βάση τον στόλο του με λιγότερο ρυπογόνα οχήματα και οργανώνοντας ομαδικές μετακινήσεις για τα αεροδρόμια των Βρυξελλών και του Στρασβούργου με μικρά λεωφορεία VIP, προκειμένου να μειωθεί το αποτύπωμα άνθρακα του Κοινοβουλίου· επαναλαμβάνει το αίτημά του, όπως εκφράζεται στο ψήφισμά του σχετικά με την απαλλαγή για το 2008, να δημιουργήσει το Κοινοβούλιο δική του υπηρεσία ποδηλάτων στο Στρασβούργο· επιμένει να έχει υλοποιηθεί το σχέδιο αυτό έως τον Σεπτέμβριο του 2011· παρατηρεί ότι, ως συνέπεια της βελτίωσης της υπηρεσίας ποδηλάτων, ο στόλος των αυτοκινήτων θα μπορούσε να μικρύνει·

140. παροτρύνει, προσβλέποντας σε ένα βιώσιμο Κοινοβούλιο, να γίνεται χρήση του έκτακτου δρομολογίου του τρένου από τις Βρυξέλλες στο Στρασβούργο για τις συνόδους της ολομέλειας· εκφράζει την ανησυχία του για την αυξανόμενη χρήση άλλων μέσων μεταφοράς από τους διαπιστευμένους βοηθούς που δεν καταφέρνουν να βρουν εισιτήριο για το έκτακτο δρομολόγιο· δηλώνει ότι οι βουλευτές, οι υπάλληλοι και οι διαπιστευμένοι βοηθοί θα πρέπει να έχουν προτεραιότητα έναντι των εξωτερικών πελατών στην αγορά εισιτηρίων για το έκτακτο δρομολόγιο·

141. εκφράζει την ικανοποίησή του για τη συμφωνία με την STIB [23] όσον αφορά το "σύστημα συμμετοχής χρηματοδότησης από τρίτους", με βάση το οποίο το Κοινοβούλιο συνεισφέρει κατά 50 % στο κόστος των ετήσιων εισιτηρίων για το προσωπικό του στις Βρυξέλλες, ως περιβαλλοντικό μέτρο για τη μείωση του αποτυπώματος άνθρακα του Κοινοβουλίου με την προώθηση των μετακινήσεων του προσωπικού του με μέσα μαζικής μεταφοράς· προτρέπει τη διοίκησή του να διαπραγματευτεί παρόμοιες συμφωνίες με την Εθνική Εταιρεία Σιδηροδρόμων του Βελγίου (SNCB-NMBS) και τις εταιρείες υπεραστικών λεωφορείων·

142. προτείνει να χρησιμοποιούνται για την αγορά αεροπορικών εισιτηρίων τα μίλια που συγκεντρώνονται από τις πτήσεις, προκειμένου να μειωθεί το σημαντικό κόστος ταξιδιών για το Όργανο·

143. εκτιμά, δεδομένου ότι οι φιλικές προς το περιβάλλον συνήθειες αποκτώνται ήδη από την παιδική ηλικία, ότι τα παιδιά που φοιτούν στα Ευρωπαϊκά Σχολεία πρέπει επίσης να παροτρύνονται να χρησιμοποιούν τα σχολικά λεωφορεία αντί των ιδιωτικών αυτοκινήτων.

[1] ΕΕ L 69 της 13.3.2009.

[2] ΕΕ C 308 της 12.11.2010, σ. 1.

[3] ΕΕ C 172 της 30.6.2010, σ. 1.

[4] ΕΕ C 303 της 9.11.2010, σ. 1.

[5] ΕΕ C 308 της 12.11.2010, σ. 129.

[6] ΕΕ L 248 της 16.9.2002, σ. 1.

[7] PE 349.540/Προεδρ./παράγραφος/τελικό.

[8] ΕΕ C 247 E της 15.10.2009, σ. 78.

[9] ΕΕ C 279 E της 19.11.2009, σ. 163.

[10] ΕΕ C 303 της 9.11.2010, σ. 198.

[11] ΕΕ L 252 της 25.9.2010, σ. 3.

[12] 1001 βιντεοκάμερες στις Βρυξέλλες, 238 στο Λουξεμβούργο και 364 στο Στρασβούργο.

[13] Παράγραφος 61 του ψηφίσματός του της 5ης Μαΐου 2010 (ΕΕ L 252 της 25.9.2010, σ. 11).

[14] Διατίθεται στα αγγλικά:http://www.europarl.europa.eu/document/activities/cont/201009/20100901ATT80830/20100901ATT80830FR.pdf

[15] Σημείο 9.14 της ετήσιας έκθεσης για το οικονομικό έτος 2009 (ΕΕ C 303 της 9.11.2010, σ. 199).

[16] Πρακτικά της συνεδρίασης του Προεδρείου στις 19 Απριλίου 2010, PE 439.765/ΠΡΟΕΔ.

[17] Εν συνεχεία της κύρωσης του πρωτόκολλου για την τροποποίηση του πρωτοκόλλου σχετικά με τις μεταβατικές διατάξεις, το οποίο προσαρτάται στη συνθήκη για την Ευρωπαϊκή Ένωση, στη συνθήκη για τη λειτουργία της Ευρωπαϊκής Ένωσης και στη συνθήκη για την ίδρυση της Ευρωπαϊκής Κοινότητας Ατομικής Ενέργειας (ΕΕ C 263 της 29.9.2010, σ. 1).

[18] Μεταξύ 25000 και 30000 επισκέψεων τον μήνα.

[19] Βραβείο Lux: περίπου 321000 ευρώ, Βραβείο Καρλομάγνου για τη νεολαία: περίπου 24000 ευρώ, Ευρωπαϊκό Βραβείο Δημοσιογραφίας: περίπου 105500 ευρώ, Βραβείο Ζαχάρωφ: περίπου 300000 ευρώ (όλα τα ποσά είναι του 2009).

[20] Παράγραφος 91 του ψηφίσματός του της 5ης Μαΐου 2010 (ΕΕ L 252 της 25.9.2010, σ. 15).

[] Όλα τα ποσά σε χιλιάδες ευρώ.

[] Όλα τα ποσά σε χιλιάδες ευρώ.

[23] Εταιρεία Διακοινοτικών Συγκοινωνιών των Βρυξελλών (Société de transports intercommunaux de Bruxelles).

--------------------------------------------------